UMNO Johor setuju beri peluang Hishamuddin dan Maulizan buat rayuan

JOHOR BAHRU, 4 Januari-UMNO Johor bersetuju supaya Datuk Seri Hishammuddin Tun Hussein dan Datuk Maulizan Bujang yang digantung keahlian selama enam tahun, wajar diberi ruang membuat rayuan atas tindakan dikenakan parti terhadap mereka.Perkara tersebut dimaklumkan Pengerusi Badan Perhubungan UMNO Johor, Datuk Seri Mohamed Khaled Nordin, yang juga Naib Presiden UMNO selepas Mesyuarat Khas Badan Perhubungan UMNO Johor di Johor Bahru.Menurutnya, keputusan berkenaan akan dihantar kepada pucuk pimpinan parti serta dimaklumkan segera kepada kedua-dua pemimpin berkenaan."Dalam keadaan kita akur kepada keputusan parti. UMNO Johor turut berbincang zahirkan rasa sedih atas apa yang berlaku kepada kedua-dua pemimpin yang tidak dinafikan banyak berjasa kepada UMNO Johor khususnya", katanya kepada media.Jelas Datuk Seri Mohamed Khaled, penggantungan keahlian bukan penamat karier politik, sebaliknya, ahli yang digantung tidak boleh berputus asa dan pelbagai cara boleh dilakukan untuk diterima semula, termasuk memendekkan tempoh penggantungan.Dalam mesyuarat sama, beliau dimaklumkan Tan Sri Shahrir Ab Samad tidak akan mempertahankan jawatan Ketua UMNO bahagian Johor Bahru pada pemilihan akan datang

(Mesyuarat Khas Badan Perhubungan UMNO Johor di Johor Bahru/FOTO RTM)


"Jangan tangguh pembangunan Kampung Sungai Baru"- penduduk

(Penduduk Kampung Sungai Baru bergambar kenangan bersama Setiausaha Politik Datuk Seri Anwar Ibrahim, Azman Abidin)

KUALA LUMPUR, 4 Februari- Seramai 264 penduduk Kampung Sungai Baru mendesak agar pembangunan semula kampung tersebut diteruskaan segera dan tidak ditangguhkan lagi.Penduduk mendakawa sudah sudah lebih enam tahun menanti bagi mendapatkan kediaman yang lebih selesa dan baik menerusi pembangunan semula kampung mereka.Menurut wakil pemilik hartanah Kampung Sungai Baru, Mohd Adam Abdul Aziz, penduduk dipahamkan semua bayaran pampasan pengambilan tanah untuk pemilik unit pangsapuri dan teres telah diberikan kepada semua pemilik terlibat.Bagaimanapun, pengeluaran Borang K (Notis Tanah telah diambil milik) oleh Jabatan Ketua Pengarah Tanah dan galian, kuala Lumpur masih belum selesai sepenuhnya.Kelewatan tersebut seterusnya menyebabkan proses pembangunan dari segi teknikalnya akan tertangguh termasuk menyebabkan blok rumah ganti (baru) tidak dapat dibina."Cepatkan projek ini, enam tahun dan berlalu jadi kita minta jangan lagi ditangguhkan, bantulah pemaju, bantulah orang kampung itu sahaja sebenarnya isu-isu lain saya rasa sudah banyak selesai,"kata Mohd Adam Abdul Aziz.Beliau ditemui media selepas menyampaikan memorandum kepada pihak Perdana Menteri yang diterima setiausaha politiknya, Azman Abidin di ibu negara.Isu pengambilan tanah Kampong Sungai Baru membabitkan 67 unit rumah teres dan 14 blok pangsapuri dikenali sebagai Pangsapuri Sungai Baru dengan proses pengambilan tanah bermula sejak tahun 2016.Perdana Menteri, Datuk Seri Anwar Ibrahim sebelum ini mengarahkan projek tersebut ditangguhkan selama sebulan bagi membolehkan rundingan antara penduduk dan pihak berkepentingan dibuat untuk menyelesaikan isu berbangkit.

(Mohd Adam Abdul Aziz, mewakili penduduk Kampung Sungai Baru menyerahkan memorandum kepada pihak Perdana Menteri yang diterima setiausaha politiknya, Azman Abidin)


PDRM tunggu dasar KDN berikutan kebenaran jual bunga api, mercun

(Ketua Polis Negara, Tan Sri Acryl Sani Abdullah Sani)

KUALA LUMPUR, 4 Februari- Polis Diraja Malaysia (PDRM) sedang menunggu dasar yang akan ditetapkan oleh Kementerian Dalam Negeri (KDN) berhubung pelaksanaan penjualan mercun dan bunga api.Ketua Polis Negara, Tan Sri Acryl Sani Abdullah Sani berkata, pihaknya sedia untuk mengikut peraturan serta garis panduan yang akan dikeluarkan kelak.“Saya baru tahu tentang perkara ini dan saya menunggu apakah dasar daripada KDN berikutan pelaksanaan perkara tersebut,” katanya.Tambahnya, PDRM mengikuti apa jua garis panduan dan dasar yang ditetapkan KDN berikutan pelaksanaan perkara tersebut demi menjamin keselamatan orang ramai.Beliau berkata demikian ketika hadir program Hiking Polis Diraja Malaysia Bersama Komuniti Peringkat Polis Kontinjen Kuala Lumpur di Taman Persekutuan Bukit Kiara pagi tadi.Semalam, Menteri Pembangunan Kerajaan Tempatan Nga Kor Ming mengumumkan aktiviti pembakaran serta penjualan bunga api dan mercun dalam negara akan dibenarkan seperti dipersetujui dalam mesyuarat Jemaah Menteri dua hari lepas.Ia, katanya sebagai antara langkah yang boleh meningkatkan pendapatan negara dan kerajaan akan mengawal aktiviti penjualannya di peringkat sumber iaitu pemborong dan pengimport.


1,888 polis berkawal di kawasan Batu Caves sempena Thaipusam

(Suasana di kuil Batu Caves yang mula dibanjiri oenganut Hindu)

KUALA LUMPUR, 4 Februari- Seramai 1,888 pegawai dan anggota polis kontinjen Selangor ditugaskan di lima zon sekitar Batu Caves selain dibantu 11 agensi sempena sambutan Thaipusam.Pemangku Ketua Polis Selangor, Datuk S. Sasikala Devi berkata, bilangan pengunjung yang hadir direkodkan setakat ini adalah lebih 300,000 dan keadaan di sekitar kawasan Batu Caves masih terkawal dan tiada sebarang insiden yang tidak diingini berlaku.Pihak kuil katanya turut memaklumkan kepada polis bahawa pengunjung akan lebih ramai apabila ketibaan pedati petang ini."Kami jangkakan selepas perarakan Kavadi tiba, kemungkinan pengunjung akan lebih ramai pada sebelah petang dan juga pada keesokkan hari, setakat ini kami tak terima apa-apa inisiden buruk, hanya saman-saman terhadap kenderaan yang tidak mematuhi peraturan jalan raya."Jadi, kami nasihatkan mereka yang datang dengan kereta supaya mengikuti arahan yg dikeluarkan oleh anggota trafik supaya tidak mengganggu pengunjung dan kedai-kedai di sepanjang jalan,"katanya.Sementara itu, Ketua Polis Kuala Lumpur Datuk Azmi Abu Kassim dalam kenyataan hari ini berkata polis kontinjen Kuala Lumpur telah menugaskan seramai 682 pegawai dan anggota polis bagi melancarkan perjalanan dan keselamatan lalu lintas semasa pergerakan membawa pedati dari Kuil Sri Maha Mariamman, Jalan Tun H.S Lee ke Kuil Subramaniam, Batu Caves.Beliau berkata berikutan itu, beberapa lokasi jalan telah ditutup dan dilencongkan malam tadi hingga 4.00 pagi tadi.Katanya, beberapa jalan juga akan dilencongkan Isnin ini bermula 6.00 petang hingga 12.00 tengah malam.Antara yang terlibat ialah Jalan Tun H.S.Lee, Jalan Sultan, Jalan Tun Tan Cheng Lock, Jalan Tun Perak/Pudu, Jalan Leboh Ampang, Jalan Ampang dan Jalan Munshi Abdullah.Jalan-jalan lain ialah Jalan Dang Wangi, Jalan Raja Laut, Jalan Sri Amar, Jalan Tun Razak dan Jalan Sultan Azlan Shah (kedua-dua arah).“Orang awam dinasihatkan agar merancang perjalanan awal serta memilih laluan alternatif untuk mengelakkan kesesakan lalu lintas. “Polis juga menasihatkan agar orang ramai tidak mengganggu-gugat ketenteraman awam semasa pergerakan membawa pedati itu,” katanya.

(Pemangku Ketua Polis Selangor, Datuk S. Sasikala Devi)


Bajet 2023: Jeffry harap penambahan peruntukan buat Sabah dan Sarawak

TAMBUNAN, 4 Februari Bajet 2023, diharapkan dapat membawa harapan besar kepada rakyat Sabah dan Sarawak.Timbalan Ketua Menteri, Datuk Seri Panglima Doktor Jeffrey Kitingan berkata, antaranya penambahan peruntukan pembangunan di kedua-dua negeri itu yang merupakan wilayah penting seperti dalam Perjanjian Malaysia 1963."Kalau Sabah, Sarawak dan Semenanjung ini adalah entiti yang merupakan Malaysia dan kita adalah rakan kongsi seharusnya kita mempunyai formula yang menggambarkan hubungan itu.Saya telah mencadangkan dulu supaya semenanjung 50 peratus, sabah dan sarawak 50 peratus jadi diantara sabah dan sarawak itu bahagi dua. Jadi ini akan menggambarkan hubungan equal partnership atau rakan kongsi", ujarnya ketika ditemui pemberita selepas merasmikan sambutan Tahun Baharu Cina peringkat Daerah Tambunan anjuran Pejabat Daerah Tambunan bersama Dewan Perniagaan TiongHua Tambunan, di Tambunan.  Sementara itu, Datuk Jeffrey yang juga Menteri Pertanian, Perikanan dan Industri Makanan (MAFFI) Sabah berkata, penambahbaikan kementerian berkenaan sudah tentu akan merancakkan lagi pelbagai program dan peluang pembangunan ekonomi kepada negeri.Sebelum ini kementerian hanya memfokuskan pengeluaran hasil pertanian dan penternakan.Justeru di bawah nama baharu yang dijenamakan, kementeriannya kini turut mengetengahkan pemprosesan produk hiliran hasil tempatan untuk dipasarkan lebih meluas sekali gus meningkatkan sosioekonomi rakyat.

(Timbalan Ketua Menteri, Datuk Seri Panglima Doktor Jeffrey Kitingan/FOTO RTM)


Program JTDL dapat sambutan meriah

KEMAMAN, 4 Februari- Program Jualan Terus Dari Ladang (JTDL) anjuran Lembaga Pemasaran Pertanian Persekutuan (FAMA) bukan saja menguntungkan pengguna malah mampu meningkatkan pendapatan pengeluar ladang kontrak, produk buah-buahan, dan sayuran yang dipasarkan. Pelaksanaan program tersebut memudahkan pengguna setempat untuk mendapat bekalan barangan keperluan harian pada harga berpatutan.  Antara objektif program tersebut adalah utnuk membantu mengurangkan kesukaran pengguna mendapatkan bekalan, menawarkan harga berpatutan, menepati intipati serta membantu kepada pengguna golongan yang berpendapatan rendah.  Tinjauan RTM di tapak jualan terus dari ladang tersebut mendapati sambutan yang memberangsangkan dari penduduk setempat di perkarangan Masjid Mak Chili, Kemaman bermula pukul 8.00 pagi tadi.  Program sama turut dijalankan di empat lokasi iaitu Perkarangan Masjid Kampung Menerong Hulu Terengganu, Perkarangan Masjid Kampung Padang Jambu Dungun, Perkarangan Masjid Batu 2 Mak Chili Kemaman dan Perkarangan Masjid Kampung Rhu Muda Marang Terengganu.

(Pelbagai produk dipasarkan di Program JTDL)


Dua PPS dibuka di Seberang Perai

SUNGAI BAKAP, 4 Februari- Dua buah pusat pemindahan sementara (PPS) dibuka bagi menempatkan mangsa banjir susulan hujan lebat semalam.PPS pertama dibuka di Sekolah Kebangsaan (SK) Bakap Indah, Sungai Jawi pada pukul 10.00 malam. PPS ini menempatkan lapan keluarga yang terdiri daripada 13 orang dewasa, lapan kanak-kanak serta tiga warga emas menjadikan jumlah keseluruhan mangsa 24 orang.PPS kedua pula dibuka di Dewan Komuniti Kubang Menerong, Tasek Gelugor pada pukul 11.00 malam.Sebanyak 11 keluarga ditempatkan di PPS ini yang terdiri daripada 38 orang.

(Antara mangsa banjir yang ditempatkan di PPS)

Antaranya 19 orang dewasa, 11 kanak-kanak dan lapan warga emas.Dalam kejadian semalam, hujan lebat yang berterusan sejak pukul 4.00 petang menyebabkan beberapa kawasan di Seberang Perai dinaiki air.


Lorong kiri Terowong Meru laluan Kuala Kangsar-Ipoh ditutup - PLUS

IPOH, 4 Februari- Lorong kiri di Terowong Meru bagi laluan Kuala Kangsar-Ipoh di Lebuhraya Utara-Selatan (PLUS) di Kilometer (KM) 260.30 hingga KM262.05 arah selatan ditutup bermula 7 Februari ini.Pengguna jalan raya yang menggunakan terowong terbabit dinasihatkan supaya merancang perjalanan susulan penutupan lorong kiri terowong tersebut.PLUS dalam satu kenyataan berkata kerja-kerja penambahbaikan turapan jalan akan dilaksanakan secara berperingkat bermula 7 Feb sehingga 16 Feb antara pukul 9.00 malam sehingga 12.00 tengah hari setiap hari sepanjang tempoh tersebut. Menurut kenyataan itu, laluan kontra akan diaktifkan secara berkala sekiranya perlu dan bergantung kepada keperluan semasa untuk membantu melancarkan pergerakan trafik di laluan terbabit.Pengguna yang menghala ke selatan menghala ke Ipoh/Kuala Lumpur dinasihatkan supaya merancang perjalanan mereka dengan menggunakan Aplikasi PLUS untuk mendapatkan maklumat trafik terkini.

Pihak PLUS juga berharap agar pengguna jalan raya mematuhi semua papan tanda trafik serta arahan yang dikeluarkan oleh pihak PLUS dari masa ke masa ketika melalui kawasan kerja terbabit."Pengguna lebuh raya boleh menghubungi PLUSLine di 1800-88-0000 untuk mendapatkan maklumat trafik atau sekiranya ingin mendapatkan bantuan apabila berlaku kecemasan,” menurut kenyataan itu.


106 telenovela berentap pada Majlis Anugerah Telenovela Kali Ke-8

KUALA LUMPUR, 4 Februari- Sebanyak 106 telenovela akan berentap bagi merebut trofi lebih 40 kategori pada Majlis Anugerah Telenovela Kali Ke-8, malam ini.Bagi tahun 2020 hingga 2022, karya-karya mestilah ditayangkan di televisyen atau stesen satelit atau stesen umum secara Free-to-Air (FTA) atau di pawagam untuk tontonan umum.Yayasan Pembangunan Buku Negara dalam satu kenyataan memaklumkan, majlis anugerah kali ini diadakan bagi meneruskan agenda memilih karya-karya adaptasi “Book2Screen”, atau novel ke drama, telefilem dan filem serta satu bentuk penghargaan secara langsung buat warga kerja industri yang terdiri daripada anak-anak seni dan pemain industri kreatif tempatan. "Ini bertepatan dengan pengiktirafan Kuala Lumpur sebagai Ibukota Buku Dunia oleh UNESCO, atau UNESCO – Kuala Lumpur World Book Capital 2020,"menurut kenyataan tersebut.Anugerah kali ini adalah anjuran bersama Yayasan Pembangunan Buku Negara (YPBN) dengan kerjasama Majlis Profesor Negara (MPN), Gabungan Persatuan Penulis Nasional (GAPENA), Dewan Bahasa dan Pustaka (DBP) serta Persatuan Pengarah Filem Malaysia (FDAM).Anugerah Telenovela telah menjadi acara tahunan berprestij bagi mengiktiraf dan meraikan kejayaan warga industri seni kreatif tempatan yang sentiasa menerbitkan karya berkualiti tinggi dan berpotensi untuk menembusi pasaran di peringkat global.Tambah kenyataan itu, YPBN juga akan menganjurkan “KL International Telenovela Awards” yang dijadualkan pada bulan Oktober tahun ini."Penganjuran KL International Telenovela Awards ini akan melibatkan penyertaan pemain-pemain industri dari serata dunia yang akan berkumpul di Kuala Lumpur setiap tahun bagi meraikankejayaan warga industri kreatif yang terlibat menghasilkan naskhah telenovela di peringkat antarabangsa."Inisiatif ini sudah tentunya akan menjadi produk pelancongan utama negara yang akan memperkenalkan Malaysia sebagai destinasi pelancongan berteraskan seni dan budaya masyarakat majmuk yang harmoni, seterusnya menyumbang kepada hasil ekonomi negara," menurut kenyataan tersebut.


MAKNA sambut Hari Kanser Sedunia bertemakan ‘Rapatkan Jurang Penjagaan Kanser’

KUALA LUMPUR, 4 Februari- Majlis Kanser Nasional (MAKNA) meneruskan inisiatif memberi pendedahan dan perkongsian mengenai bahaya kanser sempena Hari Kanser Sedunia. Tahun ini merupakan sambutan tahun kedua yang bertemakan ‘Rapatkan Jurang Penjagaan Kanser’ yang bertujuan merapatkan jurang agar pesakit kanser menerima penjagaan dan rawatan diperlukan secara saksama. Majlis ini diadakan secara santai di Taman Botani Perdana yang dihadiri pejuang kanser, orang awam dan Pertubuhan Bukan Kerajaan (NGO).

Antara aktiviti termasuklah permainan sukaneka, perkongsian bersama pejuang-pejuang kanser, pameran dan program pendaftaran menderma sel stem darah.


Patuh tatacara berpakaian ketika berurusan di pejabat kerajaan - KPN

KUALA LUMPUR, 4 Februari- Orang ramai yang berurusan dengan pejabat kerajaan termasuk Ibu Pejabat Polis perlu mematuhi tatacara berpakaian seperti yang termaktub dalam Rukun Negara iaitu Kesopanan dan Kesusilaan. Ketua Polis Negara, Tan Sri Acryl Sani berkata, tindakan itu dapat menjamin rasa saling hormat menghormati dalam kalangan pelbagai lapisan masyarakat.“Sebenarnya, dalam arahan Ketua Setiausaha Negara, memang ada arahan tatacara berpakaian bila berurusan di pejabat-pejabat kerajaan. Jadi, atas budi bicara ketua jabatan dan agensi untuk tentukan tatacara berpakaian dibenarkan.“Kita juga mempunyai Rukun Negara, salah satunya menyentuh soal Kesopanan dan Kesusilaan. Jadi kena akurlah dengan rukun negara tersebut.

(Ketua Polis Negara, Tan Sri Acryl Sani)

“Kalau kecemasan kita boleh beri kelonggaran tetapi kita nak tengok juga jenis kecemasan itu. Adakah melibatkan hidup atau mati," katanya.Beliau berkata demikian ketika mengulas insiden seorang wanita bertindak melakukan provokasi terhadap anggota polis akibat tidak berpuas hati selepas tidak dibenarkan masuk ke Ibu Pejabat Polis Daerah (IPD) Kajang kerana memakai pakaian tidak bersesuaian, empat hari lalu.


JBPM anjur program Sehari Bersama Bomba, Kempen Kesedaran Keselamatan Kebakaran

KUALA LUMPUR, 4 Februari- Lebih 500 orang menyertai program 'Sehari Bersama Bomba dan Kempen Kesedaran Keselamatan Kebakaran' yang diadakan di Balai Bomba dan Penyelamat Jalan Hang Tuah, Kuala Lumpur.Program yang dianjurkan Jabatan Bomba dan Penyelamat Malaysia (JBPM) bersama Pertubuhan Pencegahan Kebakaran Kuala Lumpur bertujuan mendidik masyarakat khususnya kanak-kanak tentang bahaya kebakaran dan memastikan keselamatan kebakaran berada pada tahap optimum.Menurut Ketua Pengarah JBPM, Datuk Seri Mohammad Hamdan Wahid, program ini juga merupakan satu langkah bagi melahirkan masyarakat berdaya tahan serta mampu mengadaptasikan konsep 'Citizen Life Saver' dalam kehidupan seharian terutama ketika menghadapi situasi kecemasan.

Tambah beliau, strategi utama pelaksanaan program untuk mempertingkatkan lagi kerjasama dengan badan bukan kerajaan (NGO) bagi pelaksanaan program dan aktiviti keselamatan di peringkat sekolah sepertimana yang terkandung dalam Strategi 2.2, DKPN 2021-2023 dan juga mempertingkatkan program kempen pencegahan dan keselamatan kebakaran kepada institusi pendidikan selari dengan Strategi 2.5, DKPN 2021-2023.Antara pengisian dan aktiviti yang dijalankan sepanjang program termasuklah ceramah keselamatan kebakaran, latihan memadamkan kebakaran menggunakan alat pemadam api, latihan memadamkan kebakaran dapur mengguna pakai selimut api (Fire Blanket), simulasi menyelamatkan diri dalam gelap (Escape Tent), tatacara penyelamatan mangsa yang tercedera dan latihan Stop Drop and Roll.


Banjir di Bandar Baharu Kedah terus meningkat

KEDAH, 4 Februari - Penduduk terjejas banjir yang ditempatkan di Pusat Pemindahan Sementara (PPS) Sekolah Kebangsaan Relau di daerah Bandar Baharu Kedah terus meningkat .  Pegawai Pertahanan Awam Daerah Bandar Baharu Leftenan (PA) Abdul Rahim Khairuddin menerusi kenyataan memaklumkan setakat jam 4 pagi tadi seramai 35 orang dari 11 keluarga ditempatkan di situ.

(Anggota pertahanan awam membantu dalam mendirikan beberapa buah khemah di PPS Sekolah Kebangsaan Relau)

PPS terbabit dibuka 7 malam tadi susulan hujan lebat selama 2 jam petang semalam menyebabkan banjir di beberapa buah kampung.  Bagaimanapun setakat jam 4 pagi tadi banjir menunjukkan tren penurunan dan paras air yang dicatatkan setinggi 0.5 meter.  Secara keseluruhan banjir daerah itu menjejaskan 11 buah rumah di Mukim Relau.  Kampung yang terlibat ialah Kampung 300 kaki,Kampung Kilang Batu dan Kampung Tengah.


Jerebu selubungi Bangkok, catat indeks pencemaran udara tidak sihat

(Patung Buddha gergasi kuil Wat Paknam Phasi Charoen dilihat di tengah-tengah pencemaran udara di Bangkok, Thailand/ Foto Reuters)

BANGKOK, 4 Februari - Jerebu menyelubungi Bangkok dan 42 wilayah di Thailand pada Jumaat apabila skala PM2.5 direkodkan melebihi paras selamat iaitu 50 mikrogram setiap meter padu.

(Pemandangan pencemaran udara di tengah-tengah bandar di Bangkok, Thailand / Foto Reuters)

Wilayah terjejas termasuk Nonthaburi, Samut Prakan, Ayutthaya, Buriram, Chiang Mai, Chiang Rai dan Chon Buri.Setakat 6 petang (waktu tempatan) Jumaat, bacaan indeks kualiti udara (AQI) Bangkok direkodkan pada 152 pada IQAir, menurut platform penjejakan kualiti udara Switzerland.Bacaan AQI melebihi 100 dianggap tidak sihat, manakala bacaan melebihi 200 adalah sangat tidak sihat sementara tahap yang melebihi 300 dikategori sebagai berbahaya.Jabatan Kawalan Pencemaran menjelaskan, tahap pencemaran udara tidak sihat PM2.5 disebabkan pencemaran udara di atmosfera.Orang ramai dinasihat untuk tinggal di dalam rumah dan mengurangkan aktiviti luar serta menggalakkan bekerja dari rumah.Jabatan Meteorologi Thailand meramalkan bahawa pencemaran udara akan berkurangan pada hari ini. -Reuters


PERKESO lahirkan 119 graduan profesional pengurusan hilang upaya tempatan dan antarabangsa

PUTRAJAYA, 4 Februari - Malaysia kini peneraju dalam bidang Pengurusan Hilang Upaya, Pengurusan Persaraan dan Pengurusan Kerjaya di Asia Tenggara dan mampu dijadikan contoh (role model). Kementerian Sumber Manusia melalui PERKESO hari ini telah melahirkan 119 graduan profesional pengurusan hilang upaya tempatan dan antarabangsa.

(Menteri Sumber Manusia (KSM), V Sivakumar)

Menurut Menterinya, V. Sivakumar, 6 dari 119 graduan yang berjaya menamatkan latihan bersama PERKESO terdiri dari peserta Singapura, Filipina dan Brunei 4 pensijilan profesional yang ditawarkan ialah Certified Disability Management Professional (CDMP), Certified Return to Work Coordinator (CRTWC), Certified International Pension and Retirement Professional (CIPRP) dan Professional Career Management Course (PCMC)."Pensijilan profesional yang diperkenalkan PERKESO ini memainkan peranan penting dalam melaksana strategi-strategi yang digariskan dalam Pelan Strategik Kementerian Sumber Manusia 2022-2025 iaitu meningkatkan sistem penyampaian perkhidmatan perlindungan keselamatan sosial kepada pelanggan, memantapkan penyelidikan berhubung isu‐isu perburuhan dan penggajian, dan memperluaskan aktiviti penyelidikan sumber manusia dan pasaran buruh," katanya selepas menyampaikan sijil di Majlis Graduasi Pensijilan PERKESO 2023 di sini.Sementara itu, tiada sebarang aduan diterima Kementerian Sumber Manusia berkaitan pemberhentian pekerja tempatan untuk menggaji pekerja asing.Menurut Menterinya, V. Sivakumar, Pelan Kelonggaran Penggajian Pekerja Asing yang dilaksanakan kerajaaan bertujuan untuk memenuhi keperluan di lima sektor kritikal.Kita memang prihatin kepada pekerja2 tempatan dan kalau betul mana-mana majikan menggunakan ini sebagai satu alasan memberhentikan pekerja-pekerja tempatan, tindakan tegas akan diambil terhadap mereka," katanya


Tambah pusat rawatan kanser, perlu perancangan rapi - Lukanisman

PUTRAJAYA, 4 Februari - Perancangan rapi diperlukan, selain mengambil kira faktor kewangan negara dalam meneliti keperluan menambah pusat rawatan kanser.Langkah membangunkan pusat rawatan kanser tambahan bertujuan memastikan pesakit mudah mendapatkan akses rawatan di lokasi berhampiran mereka.

(Timbalan Menteri Kesihatan, Lukanisman Awang Sauni)

Timbalan Menteri Kesihatan, Lukanisman Awang Sauni berkata pihaknya mengambil maklum mengenai kekurangan akses rawatan kanser terutama di kawasan Wilayah Utara dan negeri Sarawak."Kita sedang melihat dan merangka keperluan dan kita lihat bahawa keperluan tersebut perlu di wilayah utara, semenanjung Malaysia, begitu juga di Sarawak yang mana yang amat berhormat premier Sarawak sendiri menyatakan bersedia menyediakan infra bagi pusat kanser, tetapi perlu menjalin kerjasama erat dengan KKM dari sudut staff dan kepakaran," katanya selepas Majlis Perasmian Hari Kanser Sedunia 2023 di Institut Kanser Negara, Putrajaya. Setakat ini, KKM mempunyai enam pusat rawatan kanser iaitu Hospital Kuala Lumpur, Institut Kanser Negara, Hospital Sultan Ismail di Johor, Hospital Likas di Sabah, Hospital Umum Sarawak dan Hospital Pulau Pinang.


Malaysia dan Sweden, setuju teruskan usaha bersama perangi Islamophobia

KUALA LUMPUR, 4 Februari - Menteri di Jabatan Perdana Menteri (Hal Ehwal Agama), Datuk Dr Mohd Na'im Mokhtar dan Duta Sweden ke Malaysia, Dr Joachim Bergstrom bersetuju untuk bersama memerangi isu Islamophobia dan apa jua bentuk diskriminasi lain.  Menerusi satu kenyataan, Datuk Dr Na'im menjelaskan, perkara tersebut telah dipersetujui ketika Duta Sweden itu membuat kunjungan hormat susulan perbuatan membakar Al-Quran di Stockholm baru-baru ini.

(Menteri di Jabatan Perdana Menteri (Hal Ehwal Agama), Datuk Dr Mohd Na'im Mokhtar / Foto FB Dato' Setia Dr. Na'im)

Dalam pertemuan itu juga, perbincangan tertumpu kepada langkah-langkah yang perlu diambil bagi meneroka pelbagai cara untuk bekerjasama secara bertoleransi, aman dan damai.  Datuk Na'im menegaskan, kebebasan bersuara bukan bermakna kebebasan untuk menghina prinsip dan kehormatan sesuatu agama.  Dr Joachim turut mengulangi pendirian berkenaan kedudukan kerajaan Sweden berhubung provokasi Islamophobia dan perbuatan membakar al-Quran itu adalah keterlaluan dan tidak menghormati agama Islam.  Selain itu, kerajaan Sweden akan berganding bahu di peringkat dalam negara dan antarabangsa bagi menganjurkan dialog antara agama serta keamanan pelbagai kaum dalam mengukuhkan demokrasi.


JCM platform kerjasama dua hala Malaysia, Singapura

KUALA LUMPUR, 3 Februari- Kerjasama antara Kementerian Komunikasi dan Digital (KKD) dengan Kementerian Perhubungan dan Penerangan (MCI) Singapura diperkukuh melalui penganjuran Mesyuarat Jawatankuasa Kerja bersama dalam bidang Penerangan dan Komunikasi antara Malaysia dan Singapura ke-6 (6th Joint Committee Meeting on Information and Communications).Mesyuarat dipengerusikan bersama oleh Ketua Setiausaha KKD, Datuk Seri Mohammad Mentek dan Setiausaha Tetap MCI Singapura Joseph Leong di ibu negara.JCM mengetengahkan hubungan mesra dan kerjasama padu antara Malaysia dan Singapura dalam bidang perlindungan data peribadi, keselamatan siber dan ekonomi digital berdasarkan memorandum persefahaman (MoU) diperbaharui yang ditandatangani Perdana Menteri Datuk Seri Anwar Ibrahim semasa lawatan pengenalannya ke Singapura.Malaysia dan Singapura terus mengiktiraf JCM sebagai platform untuk meningkatkan kerjasama dua hala, menangani cabaran utama dan mempercepatkan pemulihan ekonomi berikutan COVID-19.Kedua-dua negara berpendapat peningkatan penggunaan teknologi digital semasa pandemik menunjukkan peluang bagi meningkatkan ekonomi digital serta meningkatkan ketersambungan korporat dan individu. Bersempena dengan JCM ke-6, Malaysia juga akan menganjurkan Muzika Ekstravaganza ke-14 pada Sabtu (4 Februari) yang merupakan penerbitan bersama Radio Televisyen Malaysia (RTM) Malaysia dan Singapura Mediacorp.

(Pengerusi bersama mesyuarat JCM, Mohammad Mentek (kanan) dan Joseph Leong/FB KKD)


Pertimbang pengurangan harga tiket penerbangan kepada pesakit kanser

PUTRAJAYA, 3 Februari- Pengurangan harga tiket penerbangan terhadap pesakit kanser yang perlu menjalani rawatan wajar dipertimbangkan. Timbalan Menteri Kesihatan, Lukanisman Awang Sauni berkata ke arah itu, libat urus bersama Kementerian Pengangkutan dan pemain industri penerbangan perlu dilaksana.Langkah itu selaras menzahirkan keprihatinan dan empati terhadap pesakit kanser sekali gus mengurangkan beban kewangan mereka."Saya berharap pakej sebegini dapat ditawarkan kepada pesakit kanser dan juga penerima rawatan yang telah disahkan oleh pihak Kementerian Kesihatan (kkm)."Agar mereka tidak dibebani terutama sekali jika pesakit kanser terpaksa terbang pada musim perayaan dan cuti sekolah yang menyebabkan harga tiket terlalu tinggi."Kita akan bawa menteri berkaitan untuk bersama KKM dan cadangkan perkara tersebut akan memberikan manfaat. bukan untuk mendesak tetapi saya melihat itu satu keperluan kepada pesakit-pesakit," katanya.

Lukanisman ditemui pemberita selepas Majlis Perasmian Hari Kanser Sedunia 2023 di Institut Kanser Negara, di sini hari ini.


Hujan lebat lebih dua jam, tiga rumah dinaiki air di Selama

IPOH, 3 Februari- Hujan lebat melebihi dua jam menyebabkan tiga buah rumah penduduk di daerah Selama terjejas akibat banjir kilat.  Jurucakap Angkatan Pertahanan Awam (APM) Unit Selama dalam satu kenyataan memaklumkan, keadaan jalan utama dan perkarangan rumah penduduk dinaiki air disebabkan limpahan air dari sungai di kampung tersebut.   Keadaan itu menyebabkan jalan raya utama kampung Redang Panjang Luar terputus laluan utama menuju Kota Raja Bersiong.  Bagaimanapun tiada Pusat Pemindahan Sementara (PPS) dibuka setakat ini kepada penduduk yang terjejas.   Dalam pada itu, anggota APM turut melakukan pemantauan di kawasan yang dinaiki air berikutan keadaan ketika ini masih hujan.


Dua penjenayah terlibat dalam rompakan premis ditahan

KEMAMAN, 3 Februari- Polis Kemaman berjaya menahan dua penjenayah dipercayai terlibat dalam kegiatan merompak premis dengan bersenjata yang aktif di Bandar Chukai Kemaman, sejak Oktober lalu.  Kedua-dua suspek itu berusia lingkungan 20 hingga 40 tahun dan ditahan kira-kira pukul 4.00 pagi di dua lokasi berasingan iaitu di sebuah bengkel dan sebuah rumah di daerah itu. Ketua Polis Daerah Kemaman Superintenden Hanyan Ramlan berkata, maklumat mengenai suspek tersebut diperoleh menerusi bantuan rakaman kamera litar tertutup (CCTV) dan orang awam ketika berada di sekitar premis berkenaan.  Menurut Hanyan Ramlan, dalam kejadian pukul 1.45 pagi itu, mangsa yang merupakan pemilik kedai serbaneka sedang duduk di hadapan kedai bersama dua rakannya sebelum didatangi dua lelaki bermotosikal.  Kedua-dua suspek terus meluru ke arah mangsa dan rakannya sambil mengacukan senjata menyerupai pistol dan sebilah pisau sebelum melarikan wang serta barangan peribadi mangsa. "Dalam kejadian ini kerugian berjumlah hampir RM5,000, namun tiada kecederaan yang dilaporkan. Kejayaan pasukan petugas IPD berjaya menyelesaikan kes ini dalam tempoh satu jam setengah, selepas ianya berlaku," katanya kepada pemberita di sini.Hanya Ramlan berkata, siasatan awal mendapati kedua-dua suspek positif dadah jenis methamphetamine dan mempunyai rekod kesalahan lampau iaitu terlibat dalam jenayah rogol dan dadah.  Dengan tertangkapnya kedua-dua suspek pihaknya berjaya menyelesaikan dua lagi kes sama di bandar itu.  Kedua-dua suspek direman selama tujuh hari bermula Khamis dan disiasat mengikut Seksyen 395/397 Kanun Keseksaan.


Sebuah PPS dibuka susulan banjir kilat di Bandar Baharu dan Yan

BANDAR BAHARU, 3 Februari - Sebuah pusat pemindahan sementara (PPS) dibuka di Kedah susulan banjir kilat di daerah Bandar Baharu dan Yan, petang tadi. PPS terbabit dibuka di Sekolah Kebangsaan Relau Bandar Baharu menempatkan tiga keluarga.Pegawai Pertahanan Awam Daerah Bandar Baharu, Leftenan Abdul Rahim Khairuddin menerusi kenyataan memaklumkan, tujuh sekeluarga dari Kampung Kilang Batu dan tujuh penduduk dari Kampung 300 Kaki ditempatkan di PPS berkenaan. Secara keseluruhan, banjir di daerah itu menjejaskan lima buah kampung melibatkan tiga mukim iaitu Mukim Relau, Mukim Serdang dan Sungai Kechil Ilir.  Kampung lain yang terlibat ialah Kampung Paya Semambung, Kampung Kilang Batu, Kampung Tengah dan Kampung Balai Lama.

(Hujan lebat melebihi dua jam bermula pukul 3.00 petang menyebabkan beberapa kawasan dinaiki air di daerah Bandar Baharu dan Yan)

Hujan lebat melebihi dua jam bermula pukul 3.00 petang menyebabkan beberapa kawasan dinaiki air.  Setakat pukul 6 petang, paras air sungai berada pada tahap waspada. Turut terjejas, jalan di Mukim Relau yang menghubungkan Klinik Desa Relau.  Di daerah Yan pula, beberapa rumah dan jalan raya di Kampung Ruat turut dinaiki air.  Pegawai Pertahanan Awam Daerah Yan, Leftenan Muhammad Zul Izzi Zulkifli memaklumkan, paras air sungai masih terkawal.


Keadaan Mohd Nizam, stabil

SUNGAI PETANI, 3 Februari- Anggota Bomba Bantuan (PBB) dari Balai Bomba dan Penyelamat (BBP) Yan yang cedera di pergelangan tangan kiri selepas diterkam seekor beruang semalam dilaporkan stabil.Ketua BBP Yan Penolong Penguasa Bomba Norhamidi Ali berkata, kecederaan Mohd Nizam Hamid bertambah baik selepas pembedahan yang dijalankan awal pagi tadi bagi merawat kecederaan pada salur darah tangan kiri beliau berjalan lancar.Katanya Mohd Nizam, 27, kini masih dalam pemantauan pegawai perubatan Hospital Sultan Abdul Halim (HSAH) Sungai Petani.Norhamidi berkata demikian menerusi kenyataan selepas melawat anggota berkenaan di HSAH.Dalam kejadian semalam Mohd Nizam diterkam beruang matahari yang sesat dari Gunung Jerai dalam operasi menangkap hidupan itu di Kampung Selengkoh Tengah, Yan.

Berita berkaitan:Anggota bomba cedera digigit beruang matahari


Manfaatkan ledakan teknologi - Raja Muda Perlis

PADANG BESAR, 3 Februari- Raja Muda Perlis Tuanku Syed Faizuddin Putra Jamalullail bertitah agar semua pihak memanfaatkan ledakan teknologi digital ke arah memperkukuh lagi kedudukan ekonomi negara.Pendigitalan terkini seperti analisis data raya, kecerdasan buatan (AI), internet untuk segala-galanya (IoT) dan pengkomputeran dapat mempertingkatkan kecekapan perniagaan dan industri.Demikian titah baginda selepas menerima sembah mengadap Pengerusi Cement Industries of Malaysia (CIMA) Berhad, Datuk Zaiviji Ismail dan Pengarah Urusannya, Sharuddin Omar Hashim bersempena Program Ziarah Kasih Tanggungjawab Sosial Korporat (CSR) badan korporat berkenaan di Perlis.Baginda turut meluangkan masa bagi mendengar maklumat berkaitan perkembangan terkini CIMA selain dipersembahkan mengenai impak ekonomi loji simen dan konkrit di Perlis yang telah diasaskan sejak tahun 1972.Sementara itu, Pengarah urusannya Sharuddin Omar Hashim amat berbangga kerana dalam usia separuh abad ini pelbagai kejayaan telah dicapai selain memberikan sumbangan begitu besar dalam pembangunan fizikal negeri dan juga negara.CIMA membuktikan keupayaannya dalam pembangunan negara dengan membekalkan bahan-bahan berkaitan simen kepada projek-projek mega di Malaysia, termasuk Jambatan Sultan Abdul Halim Muadzam Shah, Lebuhraya Utara-Selatan, Nusajaya, Iskandar Malaysia, MRT Lembah Klang dan Projek Jejambat Dua Elektrik (EDTP).

(Tuanku Syed Faizuddin Putra Jamalullail (tengah))


MRT Putrajaya Fasa 2 mula beroperasi pertengahan Mac depan - Anthony

PUTRAJAYA, 3 Februari- Operasi Transit Aliran Massa (MRT) Laluan Putrajaya Fasa 2 bakal bermula sepenuhnya pertengahan Mac depan.

Menteri Pengangkutan, Anthony Loke Siew Fook berkata projek tersebut kini sedang melalui proses percubaan akhir yang dilaksanakan pihak Agensi Pengangkutan Awam Darat (APAD).Beliau juga akan melihat dan merasai sendiri operasi percubaannya pada Selasa ini, bersama pihak media."Apa yang kita akan buat pada hari Selasa nanti ialah saya sendiri bersama dengan warga Kementerian Pengangkutan dan terbuka juga kepada pihak media untuk sama-sama menaiki tren tersebut dari Putrajaya Sentral hingga Damansara," katanya.

Beliau ditemui media pada Majlis Tautan Mesra dan Perpaduan Kementerian Pengangkutan, di sini hari ini.Projek MRT Putrajaya Fasa 2 sepanjang 57.7 kiometer itu akan mempunyai 36 stesen bermula dari Stesen Kwasa Damansara hingga stesen Putrajaya Sentral.Fasa 1 projek tersebut sebelum ini telah bermula 16 Jun tahun lalu dari Stesen Kwasa Damansara sehingga Stesen Kampung Batu.


Rayuan tuntutan individu mengaku waris Sulu ditolak

KOTA KINABALU, 3 Februari- Keputusan Mahkamah Perlembagaan Sepanyol menolak rayuan perlembagaan luar biasa yang difailkan sekumpulan individu yang mendakwa diri mereka sebagai ‘waris’ kumpulan Sulu adalah satu kemenangan kepada Sabah. Ketua Menterinya Datuk Seri Hajiji Noor menyifatkan tuntutan tersebut adalah tidak berasas sama sekali."Kita cukup senang hati kerana tuntutan yang telah dikemukakan itu telah dibatalkan oleh pihak berkenaan di Sepanyol."Jadi itu menunjukan bahawa tuntutan itu tidak berasas sama sekali. Perkara ini amat menyenangkan perasaan rakyat Sabah dan juga kerajaan kita," katanya ketika ditemui pemberita di sini.Menteri di Jabatan Perdana Menteri (Undang-undang dan Reformasi Institusi), Datuk Seri Azalina Othman Said memaklumkan Malaysia secara rasmi telah menerima pengesahan rayuan yang difailkan kumpulan berkenaan, telah ditolak pada Khamis.Keputusan tersebut membuktikan kesungguhan kerajaan dalam mempertahankan Malaysia sekaligus memastikan kepentingan dan kedaulatan negara dilindungi setiap masa.


Anthony nafi Malaysia tiada pakar teknikal tempatan

PUTRAJAYA, 3 Februari- Menteri Pengangkutan, Anthony Loke Siew Fook menafikan dakwaan kononnya Malaysia tidak mempunyai pakar teknikal dalam kalangan anak tempatan.Beliau menegaskan, negara telah melahirkan ramai jurutera dan pakar teknikal yang berkebolehan.Menurutnya, "tidak tepat untuk mengatakan Malaysia tidak mempunyai pakar teknikal. Kita ramai jurutera serta pakar-pakar teknikal jurutera dan sebagainya."Kerosakan baru-baru ini di stesen Bandaraya dan Masjid Jamek bukanlah disebabkan masalah teknikal namun ia disebabkan keretakan struktur. "Jadi saya berharap elakkan kesimpulan yang umum. Tidak adil kenyataan itu kepada pelbagai pihak lain," katanya kepada pemberita ketika mengulas kenyataan berkenaan negara tidak mempunyai pakar teknikal daripada kalangan anak tempatan.

Perkara itu menyebabkan perkhidmatan transit aliran ringan (LRT) sering mengalami kerosakan dan mengambil masa terlalu lama untuk dibaiki.


Tiada kompromi isu keselamatan - Fadhlina Sidek

KUALA LUMPUR, 3 Februari- Kementerian Pendidikan (KPM) memandang serius isu keselamatan murid akibat jeti runtuh di Kampung Pulau Pababag, Semporna pada Isnin.Menterinya Fadhlina Sidek mahu tindakan segera diambil dan semua pihak perlu memainkan peranan penting dalam isu keselamatan terutama pemakaian jaket keselamatan.Katanya pihaknya kini sedang mencari laluan alternatif yang lebih selamat."Apa yang saya nak tegaskan adalah isu keselamatan. Tiada kompromi dalam isu keselamatan sama ada guru ataupun murid."Jaket keselamatan telah disediakan KPM, jadi ibu bapa perlu memastikan anak-anak pergi ke sekolah dengan selamat," katanya ketika ditemui media selepas majlis Perasmian Seminar Perdana Kesatuan Perkhidmatan Perguruan Kebangsaan Malaysia (NUTP) 2023 di sini.Dalam pertemuan itu beliau turut menerima laporan kajian berkenaan isu persaraan awal guru yang disampaikan Presiden (NUTP), Aminuddin Awang.Selain itu, sesi persekolahan pukul 8.00 pagi bukan isu keutamaan KPM setakat ini meskipun menerima pelbagai cadangan daripada banyak pihak.Menurutnya terdapat isu lain yang perlu didahulukan, namun beliau memberi jaminan pandangan itu tetap akan diberi perhatian."Kita mendengar permasalahan itu daripada ibu bapa dan semua pemegang taruh pendidikan. Pandangan itu akan diambil kira, cuma pada hari ini tiada ketetapan yang kita buat berkaitannya," katanya.


Aktiviti pembalakan dihentikan, tiada permohonan kerja

PETALING JAYA, 3 Februari- Pencerobohan hutan berbentuk pembalakan haram yang dikesan berlaku di empat kawasan di sekitar Hutan Simpan Hulu Gombak dan Serendah telah ditangani Disember tahun lalu.Menurut Menteri Besar Selangor Datuk Seri Amirudin Shari, lokasi tersebut merupakan kawasan yang telah digazetkan sebagai projek Laluan Rel Pantai Timur (ECRL).Tambah Amirudin, pemberhentian aktiviti pembalakan haram tersebut telah dilakukan susulan tiada permohonan kerja dibuat oleh pihak yang terlibat."Pemberhentian aktiviti itu telah dibuat dan dikenal pasti cuma tidak mendapat kebenaran pada masa itu. Gambar yang dipaparkan mungkin gambar lama atau gambar baru bekas tinggalan tersebut," katanya kepada pemberita ketika mengulas isu pencerobohan hutan seperti yang didedahkan sebuah pertubuhan bukan kerajaan alam sekitar, Rimba Disclosure Project.Pencerobohan itu melibatkan sebahagian pintu masuk ECRL bagi membuat terowong dari Gombak ke Serendah.


Syarikat korporat, swasta perlu capai 30 peratus wanita sebagai pembuat keputusan

KUALA LUMPUR, 3 Februari - Penglibatan 30 peratus wanita sebagai pembuat keputusan mahupun ahli lembaga pengarah bagi syarikat korporat dan swasta masih perlu diberi penekanan.Menteri Pembangunan Wanita, Keluarga dan Masyarakat, Datuk Seri Nancy Shukri berkata ini memandangkan peratusan tersebut masih lagi rendah berbanding sektor awam yang kini sudah melebihi sasaran iaitu 38 peratus. Jelasnya, memandangkan sektor korporat bukan dibawah seliaan kementeriannya, namun pihaknya akan terus cuba memberi advokasi kepada sektor itu dalam memastikan sasaran penglibatan wanita dalam sektor berkenaan dapat dicapai. “Ia lebih kepada peluang kepada golongan wanita kerana kita ada bank cv (vitae kurikulum) daripada WLF (Yayasan Kepimpinan Wanita) dan kalau mereka rasa sukar mencari serta dapatkan wanita, dapatkan cv di situ untuk melihat data wanita di Malaysia yang mempunyai kelayakan diperlukan badan korporat,” kata beliau pada sidang media selepas program ‘Breakfast Conversations with Datuk Seri Nancy Shukri’ di sini, hari ini.

(Menteri Pembangunan Wanita, Keluarga dan Masyarakat, Datuk Seri Nancy Shukri bercakappada sidang media selepas program ‘Breakfast Conversations with Datuk Seri Nancy Shukri’ di Kuala Lumpur)

Dalam pada itu, Pengerusi Yayasan Kepimpinan Wanita, Datuk Dr. Hafsah Hashim memberitahu, sasaran 30 peratus wanita sebagai ahli lembaga pengarah syarikat dilihat wajar dalam memastikan ia dapat memberi pulangan yang baik kepada negara.Beliau turut percaya jika ia dijadikan dasar kerajaan, negara mampu bergerak pantas untuk mencapai sasaran 30 peratus penglibatan wanita."Kita cuba untuk membudayakan korporat itu, sekurang kurangnya menerima seorang ahli lembaga pengarah wanita sebagai ahli lembaga masing-masing, kita bermula dengan itu, kita akan menjadikan satu dasar setiap syarikat yg tersenarai kena ada sekurang-kurangnya seorang wanita itu permulaan untuk mencapai sasaran 30 peratus," ujar Hafsah.


Belanjawan 2023 utamakan pertumbuhan ekonomi saksama

KUALA LUMPUR, 3 Februari- Jawatankuasa Dasar Fiskal (FPC) yang bersidang buat kali pertama pada tahun ini menekankan bahawa kerajaan akan mengutamakan pemacuan pertumbuhan ekonomi yang berhemat selain pembangunan saksama berpaksikan keadilan sosial untuk rakyat Malaysia dalam merangka Belanjawan 2023.Langkah itu akan dilaksanakan walaupun kerajaan mewarisi beban hutang yang tinggi dan ekonomi berdepan ketidaktentuan prospek ekonomi global.Pada 2022, hutang dan liabiliti Kerajaan hampir menjangkau RM1.5 trilion atau lebih 80% daripada Keluaran Dalam Negara Kasar (KDNK) dengan nisbah khidmat hutang dijangka akan melebihi 15% daripada hasil. Tabung Kewangan Antarabangsa (IMF) memberi amaran bahawa prospek ekonomi dunia bakal merosot dengan kebanyakan negara dijangka mengalami kemelesetan ekonomi berikutan pertumbuhan ekonomi yang menyederhana pada 2023.Selaras dengan konsep pembangunan Malaysia MADANI, kemajuan ekonomi akan memanfaatkan segenap lapisan masyarakat. Dasar fiskal mengembang akan dikekalkan kerajaan bagi menyokong pertumbuhan ekonomi selain komited melaksanakan langkah pengurangan defisit secara berperingkat.Jawatankuasa Dasar Fiskal bertujuan meneliti fiskal Kerajaan dan perkembangan ekonomi negara dalam jangka masa sederhana. Jawatankuasa berkenaan dianggotai oleh Perdana Menteri yang juga Menteri Kewangan Datuk Seri Anwar Ibrahim, Timbalan Perdana Menteri Datuk Seri Dr. Ahmad Zahid Hamidi; TimbalanPerdana Menteri Datuk Seri Haji Fadillah Haji Yusof; Menteri Ekonomi Mohd Rafizi Ramli; Ketua Setiausaha Negara Tan Sri Mohd Zuki Ali; Ketua Setiausaha Kementerian Ekonomi Datuk Nor Azmie Diron; Gabenor Bank Negara Malaysia Tan Sri Nor Shamsiah Mohd Yunus dan turut dihadiri pengurusan tertinggi Kementerian Kewangan.Belanjawan 2023, dijadual dibentangkan di Parlimen pada 24 Februari 2023.

(Anwar Ibrahim mempengerusikan Mesyuarat Jawatankuasa Dasar Fiskal (FPC)/Foto PMO)


Kementerian Pengangkutan sediakan perkhidmatan bas percuma dari KL Sentral ke bangunan Parlimen

(Menteri Pengangkutan, Anthony Loke Siew Fook pada Majlis Tautan Mesra dan Perpaduan Kementerian Pengangkutan di Putrajaya)

PUTRAJAYA, 3 Februari - Kementerian Pengangkutan akan menyediakan perkhidmatan bas percuma dari KL Sentral ke bangunan Parlimen bermula Sidang Dewan Rakyat bulan ini.Menterinya, Anthony Loke Siew Fook berkata, kemudahan bas pengantara itu disediakan untuk kegunaan ahli Parlimen, pegawai kerajaan dan petugas media.Inisiatif itu antara usaha kementerian dalam menangani isu kesesakan di pintu masuk parlimen selain menggalakkan penggunaan pengangkutan awam.Mekanisma pelaksanaannya juga akan dibincangkan bersama pihak Parlimen bagi memastikan isu keselamatan tidak dikompromi.

"Saya amat berharap bahawa ia dapat dilaksanakan pada sidang ini saya telah menyatakan hasrat ini kepada speaker secara tidak rasmi dan beliau amat bersetuju dengan cadangan ini."Kita juga telah mintak pihak Prasarana untuk menyediakan bas Rapid KL dan bas yang kita akan gunakan ini adalah bas pendek, bukan bas panjang jadi memudahkan supaya ia boleh sampai di kawasan dalaman di perkarangan Parlimen." katanya ketika ditemui media pada Majlis Tautan Mesra dan Perpaduan Kementerian Pengangkutan, di sini hari ini.Mengulas lanjut, masa operasi bas pengantara tersebut juga akan mengikut waktu sidang Parlimen dan kekerapan juga bergantung kepada permintaan.


Tidak benar perbaharu lesen perniagaan sekiranya tandas kotor

PUTRAJAYA, 3 Februari- Premis perniagaan makanan dan minuman yang gagal memperolehi sijil A untuk kebersihan tandas tidak akan dibenarkan memperbaharui lesen perniagaan bermula tahun hadapan.Menurut Menteri Pembangunan dan Kerajaan Tempatan (KPKT) Nga Kor Ming keputusan itu selaras dengan prinsip tandas awam bertaraf Bersih, Menawan dan Wangi (BMW) yang diperkenal kerajaan Januari lalu.Jelasnya perkara tersebut akan dilaksanakan secara tiga fasa bermula dari peringkat Bandaraya mulai tahun depan."Kita akan ada garis panduan yang dibuat Majlis Perbandaran. Dijangka 18,000 tandas awam juga selaras dengan dasar Kementerian Pembangunan Kerajaan Tempatan dalam tempoh tiga tahun."Kita nak pastikan tandas ini bersih, menawan dan wangi selaras dengan dasar KPKT tandas BMW. Ia akan meningkatkan imej negara selain menjaga kesejateraan rakyat khususnya wanita," kepada media pada program Jalinan Muhibbah KPKT di sini.Nga turut menegaskan perkara itu akan dilakukan secara berfasa dalam tempoh tiga tahun dengan kerjasama pemegang taruh, persatuan-persatuan pekedai dan penjaja.


Kerajaan benarkan penjualan mercun dan bunga api

(Timbalan Perdana Menteri, Datuk Seri Dr Ahmad Zahid Hamidi dan Datuk Seri Fadillah Yusof menggaul 'Yee Sang' bersama Menteri Pembangunan Kerajaan Tempatan, Nga Kor Ming serta barisan menteri kabinet pada majlis Jalinan Muhibah KPKT sempena Sambutan Tahun Baharu Cina hari ini/ Foto BERNAMA)

PUTRAJAYA, 3 Februari - Kerajaan meluluskan untuk menghalalkan penjualan mercun dan bunga api.Menurut Menteri Pembangunan Kerajaan Tempatan, Nga Kor Ming, ia bagaimanapun tertakluk kepada permohonan lesen, import duti, peraturan serta garis panduan yang akan dikeluarkan kelak.Jelasnya, garis paduan dan peraturannya bakal diperincikan Kementerian Dalam Negeri (KDN).Manakala isu berkaitan duti akan ditentukan Kementerian Kewangan (MOF).

"Ia tertakluk kepada permohonan lesen import duti dan juga peraturan-peraturan garis panduan kerana kita tahu pembakaran mercun, bunga api ini menjadi amalan seluruh rakyat Malaysia tak kira Tahun Baharu Cina, Hari Raya Aidilfitri, Deepavali mahupun Krismas sekarang orang buat mercun, kesemua yang dapat untung adalah sindiket-sindiket bawah tanah, penyeludupan-penyeludupan masuk," kata beliau kepada media selepas Program Jalinan Muhibbah Kementerian Pembangunan Kerajaan Tempatan (KPKT), di sin hari ini.Tambah Nga, perkara tersebut turut dipersetujui mesyuarat Kabinet semalam selepas mengambil kira penjualan mercun dan bunga api boleh menjadi satu lagi punca pendapatan kepada negara.


Maklumat pantas dengan evolusi media

KUALA LUMPUR, 3 Februari- Evolusi media sosial dilihat berjaya menyampaikan maklumat kepada rakyat dengan cepat dan pantas.Bagaimanapun, sekiranya tidak dikawal ia boleh menyebabkan berita palsu turut tersebar di akar umbi sehingga mengganggu gugat perpaduan negara.Menteri Komunikasi dan Digital, Fahmi Fadzil berkata perkembangan media sosial tidak seharusnya dilihat sebagai kekangan kerana ia ada kesan baik dan buruknya."Kita tengok di twitter, sebelum kita ulang kicau satu twit kita boleh baca dahulu. Ini sangat bagus. Kita boleh semak kesahihan berita tersebut."Aspek ini penting untuk diteliti, kerana tidak mahu penularan berita palsu boleh merosakkan perpaduan dan menimnulkan ketegagan selain disalah guna oleh pihak tidak bertanggungjawab," katanya kepada pemberita ketika ditanya mengenai kesan Tiktok berbanding aplikasi media sosial lain dalam program Ruang Bicara di Wisma BERNAMA.


Menu Rahmah di universiti dilaksana dalam tempoh terdekat

KUALA LUMPUR, 3 Februari- Program Menu Rahmah, bakal dilaksana di institusi pengajian tinggi dalam tempoh terdekat. Komitmen dinyatakan Menteri Pengajian Tinggi, Datuk Seri Mohamed Khaled Nordin.Bagi tujuan itu, Kementerian Pengajian Tinggit (KPT) sedang bekerjasama dengan Kementerian Perdagangan Dalam Negeri dan Kos Sara Hidup (KPDN). "KPT dengan KPDN sedang berbincang mengenai perkara ini, saya rasa (terutama) universiti dalam KPT tiada masalah untuk menempatkan atau menyediakan ruang bagi menjayakan program ini," katanya pada sidang media selepas melancarkan prapelancaran Universiti UCSI Kampus Cawangan Antarabangsa di Bangladesh, di sini hari ini.Program Menu Rahmah membolehkan orang ramai menikmati makanan tengah hari dan malam masing-masing pada harga RM5.00, di hampir 15,000 premis makanan di seluruh negara.


Pelatih, kakitangan PUSPEN Perlop ditahan bantu siasatan kes bunuh

IPOH, 3 Februari- Tiga kakitangan dan seorang pelatih ditahan susulan kematian seorang lelaki berusia 50 tahun di Pusat Pemulihan Narkotik (PUSPEN) Perlop, Sungai Siput, Perak.  Kesemua ditahan berumur antara 30 hingga 38 tahun.  Ketua Polis Perak Datuk Seri Mohd Yusri Hassan Basri berkata siasatan awal mendapati terdapat kesan kecederaan pada badan mangsa ketika dibawa ke Hospital Raja Permaisuri Bainun (HRPB) di sini. "Hasil bedah siasat mengesahkan kecederaan tersebut akibat dipukul dengan menggunakan objek tumpul."Susulan itu, kesemua suspek ditahan reman selama tujuh hari bermula semalam," katanya kepada pemberita di sini. Kes diklasifikasikan di bawah Seksyen 302 Kanun Keseksaan.

(Ketua Polis Perak Datuk Seri Mohd Yusri Hassan Basri berkata siasatan awal mendapati terdapat kesan kecederaan pada badan mangsa ketika dibawa ke Hospital Raja Permiasuri Bainun (HRPB) di sini)


Bekas ADUN Sanglang cedera dipukul di masjid

(Insiden berlaku di Masjid Alwi di sini kira-kira pukul 5.30 pagi tadi)

KANGAR, 3 Februari- Bekas Ahli Dewan Undangan Negeri (ADUN) Sanglang cedera selepas diserang lelaki dipercayai mengalami masalah mental.Insiden berlaku di Masjid Alwi di sini kira-kira pukul 5.30 pagi tadi.Mangsa, Datuk Md. Zain Hamzah, 88 tahun mengalami kecederaan di kepala selepas dipukul lelaki tersebut.Menurut Ketua Polis Daerah Kangar, Asisten Komisioner Yusharifuddin Mohd. Yusop, mangsa didatangi lelaki itu dalam masjid dalam keadaan mengamuk."Mangsa diserang dan dipukul sehingga jatuh dan mengalami kecederaan pada bahagian sebelah kanan kepala. Mangsa dibawa ke Hospital Tuanku Fauziah bagi mendapatkan rawatan,"katanya kepada pemberita di sini.Polis bertindak menahan seorang lelaki berusia 65 tahun itu di dalam masjid berkenaan dan motif serangan sedang disiasat.Kes disiasat bawah Seksyen 324 Kanun Keseksaan kerana mendatangkan kecederaan.

(Kes disiasat di bawah Seksyen 324 Kanun Keseksaan kerana mendatangkan kecederaan)


PM santuni penduduk Port Dickson

PORT DICKSON, 3 Februari - Perdana Menteri, Datuk Seri Anwar Ibrahim tengahari tadi meluangkan masa kira-kira 40 minit menjamu selera di Warung Pak Salleh, di sini. Beliau yang tiba pukul 12.48 tengahari diiringi Menteri Pertahanan yang juga Ahli Parlimen Rembau, Datuk Seri Mohamad Hassan serta Menteri Besar Negeri Sembilan, Datuk Seri Aminuddin Harun.  Mereka dihidangkan juadah nasi goreng cina dan rojak kuih yang menjadi pilihan utama pengunjung setiap kali ke kedai yang berusia lebih 50 tahun itu.  Pemilik kedai makan, Azwan Azmi Ng mengakui terkejut dengan kunjungan Perdana Menteri, dan menyifatkan beliau sebagai seorang pemimpin yang mesra rakyat.  Perdana Menteri dikatakan pernah berkunjung ke kedai tersebut sewaktu beliau berkhidmat sebagai Ahli Parlimen Port Dickson sebelum ini.  "Dia (Perdana Menteri) datang pun tidak formal. Ini pertama kali orang besar ternama datang ke kedai ini, memang teruja," kata Azwan di sini.

(Anwar beramah mesra dengan peniaga dan pelanggan di Warung Pak Salleh)

Sementara itu, Anwar turut berkesempatan menunaikan solat jumaat di Masjid Qariah Bagan Pinang, Port Dickson.  Beliau bersama-sama 1,500 jemaah lain mendengar khutbah Jumaat bertajuk 'Santuni Generasi Cilik' yang dibacakan oleh Pegawai Agama Islam Daerah Port Dickson, Shafie Muhammad dan seterusnya menunaikan solat Jumaat yang diimamkan Mejar General (B) Datuk Nawawi Daud.  Beliau kemudian mengambil peluang beramah mesra serta bersalaman dengan jemaah sebelum berangkat pulang kira kira pukul 2.20 petang.


Mahkamah benar pelepasan sementara pasport Ahmad Zahid

KUALA LUMPUR, 3 Februari- Mahkamah Tinggi Kuala Lumpur membenarkan pelepasan sementara pasport Timbalan Perdana Menteri, Datuk Seri Dr. Ahmad Zahid Hamidi untuk memohon pasport diplomatik bagi membolehkan beliau menjalankan tugas rasmi. Bagaimanapun, rayuan permohonan beliau supaya pasportnya dikembalikan secara kekal ditolak.Pada 26 Januari lalu, Datuk Seri Dr. Zahid memohon untuk mendapatkan semula pasportnya secara kekal bagi menjalankan tugas rasmi sebagai Timbalan Perdana Menteri.Terdahulu pasport diserahkan kepada mahkamah sebagai syarat jaminan tambahan selepas beliau didakwa atas 47 tuduhan rasuah, pecah amanah dan pengubahan wang haram melibatkan dana Yayasan Akalbudi, yang kini prosidingnya di peringkat pembelaan.Hakim Datuk Collin Lawrence Sequerah berkata mahkamah menyedari hakikat bahawa sebagai timbalan perdana menteri, beliau mempunyai tugas rasmi untuk dilaksanakan, tetapi tugas itu tidak boleh bertentangan dengan tugas untuk pergi ke mahkamah kerana mahkamah juga mempunyai fungsi untuk melaksanakannya.Prosiding pembelaan Datuk Seri Dr. Ahmad Zahid telah ditetapkan bersambung semula pada 10 April depan.


Jabatan Insolvensi rangka cadangan pinda  Akta Insolvensi 1967

PUTRAJAYA, 3 Februari - Beberapa cadangan pindaan terhadap Akta Insolvensi 1967 [Akta 360] sedang dirangka untuk menambah baik sistem pentadbiran kebankrapan, termasuk pemakaian cadangan pindaan terhadap kes kebankrapan terdahulu.Menteri di Jabatan Perdana Menteri (Undang-Undang dan Reformasi Institusi) Datuk Seri Azalina Othman Said dalam satu kenyataan berkata antara cadangan pindaan ialah, penetapan had masa pemfailan Borang Bukti Hutang oleh Pemiutang (Seksyen 42 dan Jadual C Akta 360), untuk mengelakkan isu kelewatan pemfailan yang boleh menyukarkan pelepasan individu bankrap.Cadangan lain, membuat penambahbaikan kepada peruntukan pelepasan automatik di bawah Seksyen 33C Akta 360, agar individu yang bankrap boleh dilepaskan daripada kebankrapan dalam tempoh yang lebih singkat."Turut dipertimbangkan ialah membolehkan penggunaan teknologi maklumat dan komunikasi jarak jauh dalam urusan pentadbiran kes kebankrapan, bagi memudahkan urusan pelanggan, pihak berkepentingan dan jabatan,” menuru kenyataan itu.Azalina berkata cadangan lain ialah membuat penambahbaikan kepada Seksyen 42 dan Jadual C Akta 360, dengan memansuhkan kewajipan untuk mengadakan mesyuarat pertama pemiutang, agar pentadbiran kebankrapan boleh diteruskan dengan segera.Beliau berkata kerajaan juga mempertimbangkan untuk menambah kategori kes yang boleh dilepaskan melalui Sijil Pelepasan Ketua Pengarah Insolvensi (Sijil KPI), tanpa bantahan oleh pemiutang kepada golongan bankrap yang berumur 70 tahun dan ke atas.Kategori kes yang boleh dilepaskan melalui Sijil KPI itu turut dicadang kepada individu bankrap yang tidak berkeupayaan, kerana telah disahkan sebagai pesakit mental di bawah Akta Kesihatan Mental 2001 [Akta 615].Azalina berkata sesi libat urus bersama pihak berkepentingan untuk membincangkan hal berkaitan cadangan pindaan yang sedang dipertimbangkan, akan diadakan pada 7 Februai 2023.

"Cadangan pindaan kepada Akta Insolvensi 1967 [Akta 360] dijangka akan dibentang dalam mesyuarat Jemaah Menteri dalam masa terdekat, selepas mengambil kira input sesi libat urus," katanya.Azalina turut memaklumkan jumlah kes kebankrapan didaftarkan pada 2018 sehingga 2022 sebanyak 49,133 kes dengan 5,695 kes (2022), manakala jumlah kes dilepaskan Sijil KPI di bawah Seksyen 33A Akta Insolvensi 1967 [Akta 360] bagi tempoh yang sama, 87,427 kes."Berdasarkan statistik 2022, secara purata sebanyak 16 kes kebankrapan didaftar pada setiap hari. Walau bagaimanapun jumlah kes kebankrapan yang dilepaskan melalui Sijil KPI bagi tempoh yang sama secara purata, sebanyak 27 kes bagi setiap hari," katanya.Beliau berkata ekonomi, kewangan, perundangan dan kemasyarakatan merupakan elemen yang penting dalam pembuatan dasar Malaysia Madani dan kerajaan mengambil maklum tentang cabaran yang dihadapi golongan yang bankrap dan stigma kebankrapan dalam masyarakat.


Penduduk RKT Renok Baru masih dibelenggu masalah air bersih

GUA MUSANG, 3 Februari - Seramai 150 penduduk di Desa Seri Mutiara, Rancangan Kemajuan Tanah Kesedar (RKT) Renok Baru di sini terpaksa menggunakan air tandak selepas bekalan air bersih yang disediakan pihak Air Kelantan Sdn. Bhd (AKSB) terputus.  Sebelum ini penduduk mendakwa sudah terdapat meter dan saluran paip airbersih disediakan AKSB, namun sejak dua tahun lalu perkhidmatan itu tidak berfungsi.  Penduduk hanya menggunakan air bukit atau air tandak dari sebatang sungai yang jaraknya kira-kira empat kilometer dari perkampungan itu.  Walaupun tidak dapat menggunakan air AKSB penduduk kampung turut menerima bil dan membayar caj bulanan.  "Kerana memang bermasalah terutama musim perayaan. Apabila hari raya, air tandak tiada dan air paip juga tiada, kita terpaksa beli air, atau dapatkan air di sungai. Ini agak kekangan lah, terutama kami yang mempunyai anak ramai." penduduk, Rahmah Abdul Rahman. Sementara itu, Pihak AKSB dalam satu kenyataan hari ini berkata, kedudukan penempatan itu merupakan kawasan hujung paip agihan air terawat dari Loji Rawatan Air (LRA) Limau Kasturi dan hasil siasatan mendapati masalah berpunca daripada beberapa faktor.  Kenyataan itu berkata, tekanan air rendah dan bekalan tidak mencukupi juga dikenal pasti menjadi punca masalah air sehingga penduduk terpaksa menggunakan air tandak.

AKSB mendapati terdapat pihak yang tidak bertanggungjawab telah mengusik, mengganggu atau mengubah kawalan injap di beberapa kawasan yang menyebabkan air tidak mengalir ke kawasan berbukit termasuk rumah pengadu.


Liputan 5G di Ipoh akan diperluas

IPOH, 3 Februari- Perak akan memperluaskan liputan internet berkelajuan tinggi 5G di daerah Kampar dan Batu Gajah selepas merealisasikannya di Ipoh.  Exco Komunikasi, Multimedia dan NGO Perak Mohd Azlan Helmi berkata, inisiatif di bawah ‘Greater Ipoh’ itu bertujuan bagi memastikan semua daerah di Lembah Kinta akan memperoleh capaian internet berkenaan pada masa hadapan.  "Oleh itu di pihak kerajaan negeri kita akan berbincang dalam MMK dan sebagainya untuk menubuhkan majlis digital dan sebagainya dalam masa terdekat."Untuk menyelaraskan pembangunan 5G di Perak data akan dikumpulkan supaya lebih tersusun bagi memperluaskannya," katanya kepada pemberita selepas menghadiri Taklimat 5G dan Lawatan Ke Pusat Operasi Bersepadu Ipoh di Pusat Transformasi Bandar (UTC) Perak di Ipoh.  Hadir sama, Exco Perumahan dan Kerajaan Tempatan Negeri, Sandrea Ng Shy Ching serta Datuk Bandar Ipoh, Datuk Rumaizi Baharin.  Datuk Rumaizi turut berkata, "setakat ini lebih 40% kawasan di seluruh Ipoh telah menerima capaian akses 5G berkelajuan 1 gigabit per saat (Gbps) yang merangkumi antaranya Pusat Bandar, Tambun, Bercham, Meru, Klebang dan Pasir Puteh." Menjelang akhir tahun, dianggarkan 80% kawasan di seluruh Ipoh bakal menikmati capaian internet 5G.


Perak sasar 50% pengurangan kematian, kemalangan akibat jalan raya

(Pengerusi Jawatankuasa Infrastruktur, Tenaga, Air dan Pengangkutan Awam Negeri, Datuk Seri Mohammad Nizar Jamaluddin berkata, bagi mencapai sasaran itu, lima strategi penguatkuasaan akan dipergiat)

IPOH, 3 Februari- Perak menyasarkan pengurangan jumlah kematian dan kecederaan akibat kemalangan jalan raya sekurang-kurangnya 50 peratus menjelang 2030. Pengerusi Jawatankuasa Infrastruktur, Tenaga, Air dan Pengangkutan Awam Negeri, Datuk Seri Mohammad Nizar Jamaluddin berkata, bagi mencapai sasaran itu, lima strategi penguatkuasaan akan dipergiat.  "Antaranya dengan melaksanakan kempen keselamatan jalan raya melalui advokasi serta penglibatan bersama agensi lain yang berkaitan," katanya kepada pemberita di sini.Tambahnya, penguatkuasaan tidak hanya akan tertumpu pada musim perayaan sebaliknya akan dilaksana secara berterusan.

(Tambahnya, penguatkuasaan tidak hanya akan tertumpu pada musim perayaan sebaliknya akan dilaksana secara berterusan)


Polis Johor berjaya tahan kes curi motosikal dalam tempoh 24 jam

JOHOR BAHRU, 3 Februari - Dua lelaki terlibat kegiatan mencuri dua buah motosikal di Taman Scientex, dan Kota Tinggi ditahan semalam.Tangkapan dilakukan dalam Op Lejang menerusi Unit Risikan Sektor (URS) Balai Polis Taman Scientex dan berjaya menyelesaikan kes curi motosikal terbabit dalam tempoh kurang 24 jam. Suspek pertama ditahan di Flat Taman Scientex, selepas dilihat berada dalam keadaan mencurigakan dan ketika cuba meleraikan komponen motosikal yang dicuri.  Manakala suspek kedua, ditahan di Flat Taman Perling, dan motosikal dijumpai masih dilaporkan hilang di Kota Tinggi.  Ketua Polis Daerah Seri Alam, Superintendan Mohd Sohaimi Ishak mengesahkan kejadian itu dan kes disiasat mengikut Seksyen 379 A Kanun Keseksaan.


Siasatan kerosakan struktur LRT Bandaraya dijangka siap dua minggu

KUALA LUMPUR, 3 Februari- Kerosakan struktur viaduct dan tiang yang retak berhampiran stesen Transit Aliran Ringan (LRT) Bandaraya memerlukan penyiasatan menyeluruh dan bakal mengambil masa dua minggu untuk dilengkapkan.Ketua Pegawai Operasi Kumpulan (Strategi dan Pembangunan) Kumpulan Prasarana Berhad Dr Prodyut Dutt berkata perunding kejuruteraan yang dilantik pihaknya telah memulakan siasatan tersebut semalam. Hal ini kerana pihaknya, "perlu mengutamakan keselamatan penumpang dan setiap tindakan perlu mengambil kira faktor keselamatan sebelum memulakan operasi seperti sedia kala." Katanya, "sebuah jawankuasa telah dibentuk melibatkan pihaknya dan Jabatan Kerja Raya (JKR), Dewan Bandaraya Kuala Lumpur (DBKL) dan Jabatan Pengairan dan Saliran (JPS)," katanya kepada pemberita ketika meninjau lokasi kerosakan di stesen LRT Bandaraya. Media sebelum ini melaporkan perkhidmatan LRT laluan Ampang mengalami kelewatan atas faktor keselamatan akibat penjajaran landasan yang bengkok berhampiran stesen Bandaraya selain kerosakan struktur jejambat di kawasan berkenaan menyebabkan gangguan operasi antara dua stesen iaitu Stesen Masjid Jamek dan Bandaraya bermula 27 Januari lalu.Perkhidmatan bas pengantara telah diaktifkan sejak hari pertama bagi menggerakkan penumpang yang terkesan akibat gangguan tersebut selain penempatan petugas tambahan bagi melancarkan pergerakan. Waktu puncak perkhidmatan juga dilanjutkan dari 6.30 pagi hingga 10.30 pagi dan 4.30 petang sehingga 8.30 malam.


Thaipusam: 1.6 juta pengunjung dijangka banjiri Batu Caves

(Tinjauan media mendapati pasukan polis dari pelbagai unit telah ditugaskan untuk menjaga keselamatan pengunjung termasuk lalu lintas)

BATU CAVES, 3 Februari- Pasukan polis dari pelbagai unit telah ditugaskan untuk menjaga keselamatan pengunjung termasuk lalu lintas di Kuil Sri Subramaniar Swamy di sini, sepanjang sambutan Thaipusam hingga 6 Februari ini.

Menurut Setiausaha Kuil Sri Subramaniar Swamy, Sethu Pathy, kira-kira 1.6 juta pengunjung dijangka membanjiri kuil ini.Tinjauan media mendapati pasukan polis dari pelbagai unit telah ditugaskan untuk menjaga keselamatan pengunjung termasuk lalu lintas.

Lebih 100 anggota dan pegawai polis ditempatkan di Kuil Sri Subramaniar Swamy.Pada masa sama, pegawai kesihatan dari beberapa hospital seperti Hospital Selayang termasuk pertubuhan bukan kerajaan seperti Persatuan Bulan Sabit Merah (PBSM) turut ditempatkan di lokasi.Pelancong dari dalam dan luar negara turut kelihatan untuk menyaksikan sambutan itu.

(Pelancong dari dalam dan luar negara turut kelihatan untuk menyaksikan sambutan ini)


Thaipusam: 80,000 penganut Hindu dijangka banjiri Ipoh

IPOH, 3 Februari- Kira-kira 80,000 penganut Hindu dijangka menghadiri sambutan perayaan Thaipusam di Ipoh, tahun ini.  Ketua Polis Perak, Datuk Seri Mohd Yusri Hassan Basri berkata untuk itu seramai 942 penugasan kawalan keselamatan akan diatur gerak bagi memastikan kelancaran sambutan tersebut. Selain itu, pihaknya juga akan menempatkan Balai Polis Bergerak di Kuil Sri Subramaniar di sini bagi memudahkan kawalan dan keselamatan orang ramai.  "Orang ramai dinasihatkan agar merancang perjalanan dan pergerakan serta mematuhi segala peraturan daripada pihak berkuasa terutamanya daripada polis. Mereka juga diminta sentiasa menjaga diri dan harta benda sepanjang perayaan ini," katanya kepada RTM Perak ketika bersiaran dalam segmen Cerita Pagi Selamat Pagi Malaysia di sini.Katanya, beberapa jalan akan ditutup dan dilencongkan secara berperingkat bermula petang ini untuk memastikan kelancaran aliran trafik.Dalam perkembangan sama, beliau turut memaklumkan sehingga kini terdapat 320 orang pembawa kavadi telah berdaftar dengan pihak kuil untuk menyempurnakan upacara tersebut sempena perayaan ini.

(Katanya, beberapa jalan akan ditutup dan dilencongkan secara berperingkat bermula petang ini untuk memastikan kelancaran aliran trafik)


Serian dilanda banjir, 88 orang terjejas

SERIAN, 3 Februari-  Seramai 88 orang dari dua kampung di sini terjejas banjir.Kesemua mereka daripada 45 Ketua Isi Rumah dipindahkan ke pusat pemindahan sementara (PPS) yang dibuka pagi tadi. Jawatankuasa Pengurusan Bencana Negeri (JPBN) berkata PPS tersebut ialah PPS Gereja Saint Peter, Simpok dan PPS Dewan Kampung Mundai. "Penduduk terjejas adalah dari Kampung Simpok dan Kampung Mundai. PPS tersebut dibuka pada pukul 6.00 pagi dan 8.00 pagi tadi," katanya menerusi kenyataan.PPS terbabit dibuka selepas kediaman mereka dilanda banjir ekoran hujan lebat malam tadi.


Banjir Johor: Dua daerah masih terjejas

JOHOR, 3 Februari- Hanya dua daerah masih terjejas banjir di Johor iaitu Segamat dan Batu Pahat, setakat pukul 11.00 pagi tadi.Menerusi kenyataan Pengerusi Jawatankuasa Pengurusan Bencana Negeri, seramai 925 orang daripada 264 keluarga masih berlindung di lapan pusat pemindahan sementara (PPS)."Batu Pahat merekodkan 877 penduduk terjejas di enam PPS. Segamat pula mencatat 48 orang di dua PPS," katanya. Sungai Bekok di lembangan Sungai Batu Pahat pula mencatatkan bacaan paras bahaya iaitu 18.80 meter.


Kebuniti bantu kurang kos perbelanjaan harian

KUALA TERENGGANU, 3 Februari - Program Pertanian bandar atau Kebuniti diwujudkan antara lain sebagai usaha membantu mengurangkan kos perbelanjaan harian dengan mengeluarkan bahan makanan sendiri.  Pengarah Pertanian Terengganu, Datuk Zulkepli Amin Yusof berkata faktor kenaikan harga sayuran dalam negara tidak sepatutnya menjadi penghalang untuk rakyat terus menikmati hidangan selamat. Orang ramai wajar mengambil peluang dengan melaksanakan Kebuniti sebagai alternatif bagi mengatasi kenaikan harga bahan mentah yang semakin meningkat.  Selain mampu memperkasakan kelangsungan hidup rakyat ia turut mewujudkan peluang pekerjaan dan berpotensi menjual hasil tanaman.  Teknologi penanaman sayur-sayuran masa kini boleh dilakukan dalam skala kecil bagi mengurangkan kos perbelanjaan harian tanpa memerlukan kawasan yang luas.  Pelbagai kursus asas pertanian bandar disediakan kepada mereka yang berminat menyediakan makanan seimbang. Menerusi Kebuniti, secara puratanya bebanan perbelanjaan harian boleh dikurangkan antara RM70 hingga Rm100 sebulan.

"Program sebegini sekurang-kurangnya penduduk miskin. Dpat kurangkan perbelanjaan mereka iaitu menanam keperluan harian seperti sayur di beranda , di 2 hingga 3 pasu," kata Zulkepli Amin di sini. Mengguna pakai konsep penanaman konvensional, sistem hidroponik dan fertigasi, program itu menyasarkan golongan belia, Badan Bukan Kerajaan (NGO), perumahan bandar, sekolah serta komuniti.  Sepanjang tahun lalu, lebih 1,000 peserta menerima kit pertanian bandar menerusi program pembangunan pertanian komuniti.  "Saya cadangkan kepada rakyat kita berkebun di tepi rumah, walaupum kecil kita dapat hasilkan produk kita sendiri dengan bebas racun, tak perlu ke pasar untuk beli sayur," kata Ketua Kelompok Kebuniti, Amir Hamzah Abdullah.  "Cabaran jika saya dahulu pernah putus asa , apabila tanaman saya diserang serangga, tetapi kita buat carian di internet berhubung dengan Jabatan Pertanian, bertanyakan apa penyelesainnya, dan daripada situ kita bertukar-tukar ilmu," kata Peserta Kebuniti, Nor Silawati Ngah. Selain itu, inisiatif mewujudkan program Kebuniti bermatlamat pembentukan sahsiah diri sesama komuniti, antaranya bersedekan sambil menanam.


Operasi kaunter HASiL berpindah ke Dewan Menara HASiL

KOTA KINABALU, 3 Februari - Bermula Isnin depan, operasi kaunter perkhidmatan khidmat pelanggan, kaunter pusat bayaran Kota Kinabalu dan kaunter duti setem Lembaga Hasil Dalam Negeri (HASiL) dipindahkan sementara ke Dewan Menara HASiL di sini.HASiL menerusi kenyataan memaklumkan kaunter berkenaan sebelum ini beroperasi di tingkat bawah dan tingkat mezanin Menara HASiL Kota Kinabalu."Pemindahan sementara lokasi kaunter-kaunter ini adalah berikutan pelaksanaan kerja-kerja pengubahsuaian, pembaikan dan penyelenggaraan dilokasi sedia ada.Perkhidmatan yang ditawarkan di kaunter masih sama namun bilangan pelanggan dihadkan berdasarkan kepada kapasiti keluasan serta ruang dewan yang kecil ," menurut kenyataan itu.Lokasi baharu perkhidmatan kaunter berkenaan akan beroperasi sehingga kerja-kerja pengubahsuaian, pembaikan serta penyelenggaraan selesai, dan sebagai alternatif, para pelanggan juga boleh menggunakan perkhidmatan dalam talian HASiL bagi sebarang urusan percukaian.

Sebarang pertanyaan serta maklum balas berkaitan boleh dimajukan melalui Hasil Care Line di talian 03-89111000 / 603-89111100 (luar negara), HASiL Live Chat dan borang maklum balas di portal rasmi HASiL di pautan pantas https://maklumbalaspelanggan.hasil.gov.my/MaklumBalas/ms-my/public.


Manfaat tanah terbiar, kerajaan Negeri Sembilan usahakan tanaman padi di Gemas

SEREMBAN, 2 Februari- Kerajaan Negeri Sembilan bakal melaksanakan usaha untuk meluaskan kawasan penanaman padi di Daerah Gemas susulan banyak kawasan sawah yang terbiar.  Usaha ini juga merupakan inisiatif kerajaan negeri bagi memastikan keterjaminan bekalan makanan terutama buat penduduk di negeri itu.  Menurut Exco Pertanian dan Industri Asas Tani, Datuk Bakri Sawir berkata usaha itu bakal mengambil kira beberapa faktor seperti sistem pengairan dan saliran berikutan kawasan yang sudah lama tidak diselenggara.  "Tahun ini kita meluaskan kira-kira 40 hektar di Daerah Gemas tapi masih lagi dalam kajian untuk kita pastikan kelangsungan bekalan air itu sendiri. Saya akan lihat semula maklumat yang lebih terperinci untuk kawasan penanaman padi tersebut," kata Bakri ketika ditemui di Wisma Negeri, Seremban.

(Exco Pertanian dan Industri Asas Tani Negeri Sembilan, Datuk Bakri Sawir)

Tambahnya, kerajaan negeri bercadang menjalankan proses pembersihan di kawasan terlibat dalam masa terdekat.


Elak PATI 'bermaharajalela', pihak berkuasa perlu ambil tindakan segera - Aminuddin

SEREMBAN, 2 Februari- Semua pihak berkuasa di Negeri Sembilan diingatkan untuk mengambil tindakan segera sekiranya terdapat keraguan berkaitan dengan Pendatang Asing Tanpa Izin (PATI).Menteri Besar, Datuk Seri Aminuddin Harun berkata pihaknya tidak akan berkompromi dengan mana-mana pihak yang cuba melindungi entiti itu bagi memelihara keselamatan bumi adat perpatih."Itu saya cakap, bukan sahaja PBT, bukan sahaja pejabat daerah, pihak polis, pihak imegresen, semua pihak berkuat kuasa harus bertindak dengan segera. Saya tidak boleh berkompromi tentang hal ini.Isu perkampungan PATI ini adalah isu besar sekali gus menunjukkan bagaimana keselamatan rakyat negeri kita, rakyat negara kita. Bila-bila masa sahaja keselamatan negara boleh diancam," kata Aminuddin kepada pemberita RTM ketika ditemui di Majlis Sambutan Tahun Baharu Cina 2023 di Senawang, di sini.

Tambahnya, beliau akan membawa isu itu ke dalam mesyuarat tindakan keselamatan bagi meneliti semula perkara tersebut.Terdahulu, media melaporkan mengenai serbuan pihak Jabatan Imigresen Malaysia (JIM) di sebuah penempatan haram warga asing di dalam hutan di Nilai.Hasil tangkapan mendapati seramai 67 orang PATI termasuk 36 orang kanak-kanak ditahan di sebuah penempatan haram warga asing yang terletak 1.2 kilometer di dalam hutan di Nilai Spring.


PAM tawar jualan produk pada harga istimewa, bantu golongan B40 pasarkan produk

BATU MAUNG, 2 Februari- Karnival Penang Agro Market (PAM) menawarkan jualan produk pertanian dan bukan pertanian pada harga istimewa.Selain itu, objektif karnival berkenaan turut membantu memasarkan produk usahawan kecil sekali gus membantu golongan B40. Menurut Pengarah FAMA Pulau Pinang, Mohd Azraie Ramli, sebanyak RM15,000 ke RM20,000 disasarkan sepanjang enam jam jualan itu berlangsung. Ia melibatkan sehingga 50 peserta yang terdiri dari usahawan sekitar negeri tersebut.  "Kita ada meletakkan sasaran pencapaian, jumlah jualannya sekitar RM15,000 ke RM20,00 setiap kali berlangsungnya program yang mengambil masa empat hingga enam jam sehari," kata Mohd Azraie kepada pemberita RTM, di sini. Sementara itu, Exco Perdagangan, Industri dan Pembangunan Usahawan, Datuk Abdul Halim Hussain berkata kawasan strategik dengan kepadatan penduduk daripada golongan B40, kilang dan masjid antara yang menjadi lokasi program itu berlangsung.  "Ini adalah inisiatif untuk mengurangkan beban kos sara hidup dan kita tumpukan di kawasan B40. Jadi, dua kumpulan dapat manfaat, satu kumpulan B40 di kawasan ni, satu lagi bawa barangan usahawan muda dan tempatan untuk dipasarkan terus dari ladang," kata Abdul Halim kepada pemberita RTM ketika ditemu bual.

(Pengarah FAMA Pulau Pinang, Mohd Azraie Ramli (kanan) dan Exco Perdagangan, Industri danPembangunan Usahawan, Datuk Abdul Halim Hussain (kiri))

Pengunjung, Mohd Asyraf Jamaluddin dan Ajwarrie Alias turut mengharapkan program seperti itu dijalankan secara harian.  "Inisiatif ini sangat membantu. Kalau diadakan hari-hari pun bagus juga, dapat kami belanja cari bekalan makanan. Harga pun lebih murah," kata Mohd Asyraf."Banyak membantulah inisiatif ini. Selalu RM18.00 , sekarang dah jadi RM13.00. B40 memerlukan bantuan sebegini," Antara produk yang dijual di Tapak Pasar Malam Permatang Damar Laut, Batu Maung adalah ikan, ayam, sayur-sayuran, telur dan minyak masak pada harga istimewa.


Perkasa penerangan dan komunikasi antara Malaysia, Singapura

KUALA LUMPUR, 2 Februari- Mesyuarat Jawatankuasa Bersama (JCM) Bidang Penerangan dan Komunikasi antara Malaysia dan Singapura dijadual berlangsung pada 4 Februari ini di ibu negara.Pertemuan siri ke-6 itu akan menyentuh mengenai memorandum persefahaman (MoU) yang ditandangani dalam lawatan Perdana Menteri Datuk Seri Anwar Ibrahim ke Singapura, tiga hari lalu.Menteri Komunikasi dan Digital Fahmi Fadzil berkata kerjasama dengan negara Kota Singa tersebut akan terus diperkukuh demi menjamin masa depan lebih cerah."Maka, kerjasama antara kedua-dua negara ini sangat penting bagi menangani beberapa isu antaranya, isu scam dan data peribadi. Ini kerana kita ada pusat pemprosesan data di Kulai dan Sedenak. "Daripada aspek tersebut aset-aset ini merupakan pelaburan syarikat-syarikat asing dapat dimanfaatkan bagi negara dengan kerjasama Singapura. Ini antara perkara akan dibincangkan," katanya dalam program Ruang Bicara di Wisma BERNAMA.Tiga MOU antara Malaysia dan Singapura dimeterai dalam lawatan rasmi sehari perdana menteri dan delegasinya ke negara republik itu melibatkan aspek keselamatan siber, digital dan ekonomi hijau.


Calon bertanding UMNO, patuhi etika sebagai Ahli Parti, bertanding secara harmoni - Shahrir

KUALA LUMPUR, 2 Februari - Calon-calon yang bakal bertanding pada Pemilihan UMNO diingatkan untuk mengamalkan corak kempen yang sihat sebagai menjaga keharmonian keluarga UMNO.Menurut pengerusinya, Tan Sri Shahrir Abdul Samad, calon-calon dinasihatkan untuk meneliti peraturan Pemilihan UMNO seperti yang termaktub dalam Perlembagaan parti.

(Pengerusi UMNO, Tan Sri Shahrir Abdul Samad / Foto Bernama)

“Majlis Kerja Tertinggi memutuskan bahawa tempoh berkempen ialah pada 1 Februari 2023 sehingga 19 Mac 2023. Saya harap semua calon di pelbagai peringkat meneliti segala peraturan dan perkara dalam tata etika ahli UMNO dan patuh kepada perkara tersebut.“Ini nasihat kami bahawa tata etika ahli UMNO merupakan garis panduan dari segi kelakuan, keputusan, tingkah laku setiap calon sebab itu sebagai harus rujuk dan faham supaya tidak langgar perkara tersebut.“Sepanjang kempen Pemilihan UMNO 2023, antara larangan-larangan iaitu Majlis Perasmian Berkelompok di semua peringkat terutama Cawangan adalah dilarang bermula 1 hingga 26 Februari 2023.“Semua Ketua (empat peringkat) di peringkat Cawangan dan semua Ketua (empat peringkat) di Bahagian dilarang berucap sebelum proses Pemilihan dan Pengundian dijalankan. (Sila rujuk Pekeliling Agenda Persidangan / Mesyuarat Perwakilan yang telah diluluskan oleh Majlis Kerja Tertinggi UMNO),” katanya ketika ditemui UMNO Online.Beliau turut mencadangkan pindaan dilakukan oleh MKT UMNO untuk membolehkan calon-calon dalam Pemilihan UMNO ini untuk berkempen menerusi media massa dan media sosial.“Kita sedar bahawa tempoh berkempen begitu singkat dan adanya larangan-larangan dalam tata etika ahli UMNO yang menyusah dan menyempitkan cara calon untuk berkempen.“Jadi kita sudah syorkan kepada MKT supaya diberikan kelonggaran dalam berkempen menggunakan media massa dan media sosial tetapi hanyalah untuk menyokong calon dengan syarat tidak menfitnah, mengata dan mengeji mana-mana calon serta tidak melanggar Perkara 5.3 Tata Etika Ahli UMNO,” katanya.Tambahnya bahawa sebarang aduan membabitkan salah laku sepanjang tempoh berkempen hendaklah dilaporkan kepada Lembaga Disiplin UMNO pada kadar segera.“Jawatankuasa Pemilihan UMNO (JPU) berharap semua pihak yang terlibat dalam pemilihan UMNO 2023 akan memberikan Kerjasama dan sokongan seta mematuhi peraturan dan larangan demi memastikan proses pemilihan UMNO dapat berlangsung dengan sempurna,”katanya.Pada masa sama, Shahrir memaklumkan Badan Perhubungan UMNO Negeri-negeri dan Bahagian-bahagian dibenarkan mengadakan sesi pengenalan calon yang bertanding sebagai pemaklumkan kepada ahli akar umbi.Untuk rekod, Majlis Kerja Tertinggi telah melantik Tan Sri Shahrir Abdul Samad sebagai Pengerusi JPU 2023 dan Datuk Mustapha Yaakub sebagai Setiausaha JPU.Antara tanggungjawab JPU adalah melaksana, mengawal, menyelia dan memantau pemilihan jawatan-jawatan peringkat bahagian dan pusat supaya ia dijalankan dengan sempurna mengikut sistem yang telah dipersetujui serta memastikan Perlembagaan UMNO, Peraturan Persidangan dan Tataetika Ahli UMNO dipathi sepenuhnya oleh semua pihak terlibat dalam pemilihan UMNO.JPU bertanggungjawab menyelaras pendaftaran calon yang bertanding, menguruskan taklimat dan penerangan mengenai peraturan pemilihan serta mengesahkan keputusan pemilihan di peringkat pusat dan bahagian termasuk peringkat Wanita, Pemuda dan Puteri sebelum diumumkan oleh Pengerusi Tetap. – UMNO Online


Jho Low nafi punya hubungan kerja dengan Joanna

KUALA LUMPUR, 2 Februari- Bekas Pengurus Perhubungan Ambank, Joanna Yu Ging Ping mengakui bahawa dirinya mempunyai hubungan kerja yang rapat bersama Jho Low sehinggakan pernah ditawarkan hadiah daripada ahli perniagaan dalam buruan tersebut. Pada Prosiding pagi tadi, Joana memberitahu pernah menerima rasuah sebuah telefon bimbit iPhone 5s daripada Jho Low.  Bagaimanapun dia menolak pemberian tersebut dan turut menolak tawaran pekerjaan daripada Jho Low disebabkan tidak mahu mengikut cara kerja ahli perniagaan terbabit.  Terdahulu peguam bela Datuk Seri Najib,Tan Sri Muhammad Shafee Abdullah turut menyoal Joanna mengenai kenyataan Jho Low yang menyatakan tidak pernah berurusan dan berhubung dengannya mengenai urusan akaun bekas Perdana Menteri itu.  Joana terkejut dengan kenyataan ahli perniagaan terbabit, kerana Joana selalu berurusan dengan Jho Low dan menerima setiap arahan berhubung akaun berkenaan.  Perbicaraan di hadapan Hakim Datuk Collin Lawrence Sequerah bersambung esok.


UniSZA masih teruskan menu RM3.50

KUALA NERUS, 2 Februari- Universiti Sultan Zainal Abidin (UniSZA) akan terus memberi tumpuan dan menambah baik menu hidangan untuk para pelajar dan juga kakitangannya dari semasa ke semasa selaras dengan saranan kerajaan memperkenalkan Menu Rahmah.Naib Canselornya Profesor Doktor Fadzli Adam, berkata kempen harga menu juadah makanan tengah hari berharga RM3.50 khusus untuk para pelajarnya di kantin kampus tersebut masih lagi diteruskan.  Pihaknya juga berusaha mengekalkan harga patut tersebut di samping penambahbaik juadah hidangan berkenaan.  Selaras dengan konsep menu Rahmah, juadah makanan seimbang diperkenalkan baru-baru ini."Bagaimanapun menu itu juga boleh dibeli kakitangan. Menu Rahmah itu memang menjadi agenda universiti untuk mengurangkan beban dengan kenaikan harga makanan, dan juga barang-barang," katanya kepada RTM selepas Majlis Penyerahan Dermasiswa Maybank-UniSZA kepada 25 pelajar tahun pertama terpilih daripada golongan keluarga B40 di Kampus Gong Badak di sini, hari ini. Terdahulu Profesor Doktor Fadzli menyaksikan penyerahan tersebut oleh Pengarah Wilayah Maybank Pahang, Kelantan dan Terengganu Ahmad Farid Qoureshmi Md Daud berjumlah RM6,000 untuk setiap seorang pelajar terpilih untuk sesi pengajian tahun pertama, selama dua semester.  Sumbangan dermasiswa itu secara keseluruhannya berjumlah RM150,000 dan merupakan kali pertama dilaksanakan pihak bank tersebut melibatkan sekumpulan pelajar terpilih di UniSZA.  Jelas Profesor Doktor Fadzli, jumlah itu untuk perbelanjaan setahun merangkumi bantuan yuran pengajian, yuran kolej kediaman dan sara hidup.Ia sekali gus dapat menampung dan meringankan kos yang ditanggung oleh keluarga masing-masing.


Thaipusam, tujuh jalan ditutup di Batu Caves

Tujuh jalan di sekitar Batu Caves akan ditutup bermula tengah malam ini hingga 8 Februari nanti sempena sambutan Thaipusam.Ketua Polis Daerah Gombak Asisten Komisioner Zainal Mohamed berkata, penutupan jalan itu bermula jam 12.01 tengah malam Khamis hingga 12.01 tengah malam Rabu.

(Ketua Polis Daerah Gombak Asisten Komisioner Zainal Mohamed)

"Tujuh jalan ditutup yang pertama pertama di lampu isyarat Kampung Melayu Batu Caves, yang kedua susur dari arah MRR2 ke Kuil Batu Caves, yang ketiga Jalan Batu Caves Lama ke Pintu Utama Bt Cave, yang ke empat Simpang tiga lampu isyarat hadapan stesen minyak Shell Batu Caves, seterusnya simpang tiga Jalan SBC 8/ Jalan Batu Caves lama dan susur MRR2 dari Seri Gombak menghala susur Jalan Perusahaan Batu Caves, jalan perusahan ke batu cave, inilah kawasan kawasan atau laluan yang akan kita tutup," katanya.Seramai 1,888 anggota dan pegawai polis bersama sebelas agensi lain ditugaskan bagi memastikan kelancaran dan keselamatan sepanjang tempoh Op Palu.Hebahan penutupan jalan juga dilakukan di papan iklan elektronik dari arah Bulatan Batu Caves menghala ke Gombak dan laman rasmi Facebook Polis Daerah Gombak.Dijangkakan seramai 2 juta pengunjung akan datang ke Batu Caves.Beliau menasihatkan orang ramai tidak meletakkan kenderaan di parkir haram.Pengujung juga dinasihatkan supaya sentiasa menjaga barang-barang berharga bagi mengelakkan kecurian.


Waspada panggilan penyamar - SKMM

KUALA LUMPUR, 2 Februari- Suruhanjaya Komunikasi dan Multimedia Malaysia (SKMM) menggesa orang awam tidak terpedaya dengan panggilan oleh individu tidak dikenali.Penyamar didapati mendakwa sebagai pegawai daripada tribunal SKMM.Melalui kenyataan yang dikeluarkan, SKMM tidak mempunyai sebarang tribunal yang dinamakan dan beroperasi sebagai tribunal SKMM.SKMM mengingatkan sebarang pemakluman urusan berkaitan hanya menggunakan saluran rasmi seperti laman sesawangnya dan melalui platform media sosial.Selain itu, SKMM tidak menggunakan nama individu, nombor telefon bimbit persendirian dan penggunaan bahasa yang meragukan.Orang ramai dinasihati segera melaporkan kepada Pusat Respons Scam Kebangsaan (NSRC) di talian 997 atau kepada Polis Diraja Malaysia sekiranya menerima panggilan tersebut.


Tangani keganasan dan diskriminasi terhadap wanita

PUTRAJAYA, 2 Februari- Kementerian Pembangunan Wanita, Keluarga dan Masyarakat (KPWKM) akan terus membantu golongan wanita kurang berkemampuan dalam meningkatkan status ekonomi dalam memastikan kehidupan mereka tidak terjejas meski berdepan masalah rumah tangga.Menterinya Datuk Seri Nancy Shukri berkata, pertubuhan bukan kerajaan (NGO) juga disaran turut serta dalam usaha itu termasuk menyebarkan maklumat bantuan yang diberikan."Kita bantu mereka melalui agensi lain. Walaupun modal diberikan tidak besar, namun ia membantu mereka untuk berniaga."Itu juga akan memberikan mereka meningkatkan keyakinan diri. Ia akan memeberikan golongan ini meneruskan kehidupan. Kita cuba untuk mengatasinya," katanya kepada pemberita selepas melancarkan Program Matahari (Meningkatkan Daya Tahan dan Psikologi Wanita) dan Iris (Literasi Perundangan dan Hak Wanita) di sini, hari ini.Program Matahari menumpukan kepada usaha meningkatkan kesejahteraan kendiri wanita melalui aspek psikologi dan pemikiran positif.Manakala Program Iris pula dilaksanakan oleh Jabatan Pembangunan Wanita (JPW) sebagai satu saluran bagi menyampaikan pengetahuan asas mengenai hak individu daripada aspek perundangan.Ia bagi menangani isu keganasan dan diskriminasi terhadap wanita dalam masyarakat.


Ops Bengkel, JPJ Pulau Pinang keluarkan 66 saman

GEORGE TOWN, 2 Februari- Sekurang-kurangnya RM5,000 hingga RM6,000 dibelanjakan pemilik motosikal untuk mengubah suai kenderaan. Jabatan Pengangkutan Jalan (JPJ) Pulau Pinang berjaya mengesan 24 buah motosikal yang telah diubah suai untuk tujuan perlumbaan menerusi Ops Bengkel.  Menerusinya, 66 saman dikeluarkan melibatkan pemeriksaan terhadap lima buah bengkel di daerah Timur Laut dan Barat Daya.  Pengarah JPJ Pulau Pinang, Adenan Md Isa berkata kesemua saman melibatkan kesalahan-kesalahan pengubahsuaian motosikal yang dipercayai untuk tujuan pelumbaan.  Antaranya, menukar ekzos, 'sprocket', menukar alat pengawal kelajuan (komponen CDI), menggunakan tayar sotong, membuang brek dan mengubah suai 'piston' dan blok untuk menambah kelajuan.  Tambahnya, 14 buah motosikal turut disaman atas nama salah seorang pemilik bengkel terbabit.  "Pengubahsuaian yang dibuat ke atas motosikal itu kebanyakannya digunakan di atas jalan untuk tujuan perlumbaan. Memang kita tahu bahawa tujuan pengubahsuaian ini adalah melanggar peraturan.Antaranya, mereka menggunakan ciri-ciri tayar yang tidak mengikut undang-undang seperti 'tayar sotong', tukar blok bagi tujuan menambah kelajuan dan banyak lagi," kata Adenan kepada pemberita RTM di George Town.

(Pengarah JPJ Pulau Pinang, Adenan Md Isa melakukan operasi di lima buah bengkeldi daerah Timur Laut dan Barat Daya)

Kesalahan diambil tindakan mengikut Seksyen 6(1)Akta Pengangkutan Jalan (APJ) 1987, Seksyen 59 akta yang sama dan Kaedah 138 1959.  Operasi berkenaan membabitkan 120 anggota termasuk Jabatan Siasatan dan Penguatkuasaan Trafik, Kementerian Perdagangan Dalam Negeri dan Kos Sara Hidup dan Majlis Bandaraya Pulau Pinang (MBPP).


Permohonan biasiswa YDPA dibuka

KUALA LUMPUR, 2 Februari- Jabatan Perkhidmatan Awam (JPA) mempelawa warga negara Malaysia yang berkelayakan untuk memohon Biasiswa Yang Dipertuan Agong (BYDPA) tahun 2023 untuk mengikuti pengajian di peringkat Sarjana (Penyelidikan) atau Doktor Falsafah.Tawaran tersebut meliputi bidang Sains dan Teknologi, Ekonomi, Undang-Undang atau Kewangan Islam di institusi pengajian tinggi tempatan atau universiti terkemuka dunia.JPA menerusi satu kenyataan memaklumkan pemohon boleh melengkapkan borang permohonan secara dalam talian melalui portal rasmi JPA mulai 30 Januari sehingga 3 Mac 2023.Permohonan yang lengkap perlu dihantar dan diterima pihak JPA sebelum atau pada 10 Mac sama ada melalui serahan tangan atau pos. JPA turut memaklumkan, permohonan yang memenuhi syarat atau melepasi saringan sahaja akan disenarai pendek untuk menghadiri temu duga.


PM perkenal logo Malaysia Madani

KUALA LUMPUR, 2 Februari - Perdana Menteri, Datuk Seri Anwar Ibrahim memperkenalkan logo Malaysia Madani sebagai usaha mengemudi serta mengangkat semula martabat dan kegemilangan negara di persada dunia.Menerusi hantaran di Facebook, logo yang mempunyai empat warna utama iaitu biru, kuning, merah serta putih mempunya rasional yang tersendiri.

(Perdana Menteri, Datuk Seri Anwar Ibrahim / Foto FB Anwar Ibrahim)

Warna biru melambangkan kesatuan nasional, keterangkuman dan persaudaraan manakala kuning adalah nilai tradisi, kebudayaan dan kearifan tempatan.Sementara itu, warna merah pula melambangkan keberanian, jati diri dan keazaman dan kuning sebagai keluhuran budi, kesucian hati dan hasrat murni.Logo itu juga dilengkapi dengan jalur gemilang yang berbentukk lima jari dengan jalur merah putih sebagai simbol Rukun Negara dan asas ideologi Malaysia.Perdana Menteri turut menjelaskan, Malaysia Madani sebagai jalan ke depan untuk Malaysia serta masyarakatnya yang rencam kaum dan budaya.


Malaysia kecam penindasan berterusan Israel terhadap Palestin

(Pengebumian Mahdi Hashash di Tebing Barat/REUTERS)

KUALA LUMPUR, 2 Februari- Malaysia mengecam sekeras-kerasnya kempen penindasan ganas tanpa henti oleh rejim Israel ke atas warga Palestin terutamanya terhadap tahanan dari Jenin di Tebing Barat.Ia termasuk penindasan dalam beberapa penjara di kawasan diduduki Israel selain daripada hukuman secara pukul rata dan tindakan balas.Perdana Menteri, Datuk Seri Anwar Ibrahim menerusi satu kenyataan, turut "menyeru semua pemimpin dunia untuk berfikiran wajar untuk mengutuk pembunuhan warga Palestin."Tambah beliau, masyarakat antarabangsa juga digesa untuk memastikan rejim Israel bertanggungjawab ke atas jenayah dan menghentikannya serta merta.Malaysia turut menzahirkan simpati dan doa kepada semua keluarga rakyat Palestin yang maut dan cedera dalam pencerobohan tentera Israel baru-baru ini.Selain itu, beliau menegaskan Malaysia akan terus bersatu padu dengan warga Palestin dan mengukuhkan sokongan untuk mencapai kebebasan daripada pendudukan haram Israel.


Serbuan dua premis barangan tiruan, 11,381 unit barangan disita - KPDN

SEGAMBUT, 2 Februari- Sebanyak 11,381 unit barang tiruan dengan anggaran nilai RM250,000 disita Kementerian Perdagangan Dalam Negeri Dan Kos Sara Hidup (KPDN) Kuala Lumpur.Sitaan dibuat menerusi operasi serbuan terhadap dua premis di ibu negara di Jalan Haji Taib, Chow Kit dan stor simpanan di Pandan Perdana.Kesemua barangan dirampas kerana melanggar Akta Cap Dagangan 2019.Pengarah KPDN Kuala Lumpur, Ariffin Samsudin berkata serbuan turut disertai wakil cap dagangan dilakukan pada pukul 3.00 petang, 30 Januari lalu.Seorang pemilik premis dan dua pekerja warganegara tempatan berusia 30 hingga 40 tahun berjaya ditahan."Sebelum kita lakukan serbuan, kita dah hantar dah lakukan risikan awal. Kita hantar pasukan kita sendiri selama dua minggu untuk memantau syarikat ini dan kita dapati ia ada kaitan antara premis di Chow Kit dan Pandan Perdana," kata Ariffin kepada pemberita RTM dalam satu sidang media KPDN KL di Segambut.

(Pengarah KPDN Kuala Lumpur, Ariffin Samsudin bersama beberapa pegawai lainmenunjukkan barangan tiruan yang disita kepada media)

Bagi kesalahan tersebut, pemilik boleh dikenakan hukuman penalti sehingga RM15,000 bagi setiap barangan.Premis itu dipercayai telah beroperasi selama lebih lima tahun menjual dan membekalkan barangan tiruan seperti beg, dompet dan beg tangan berjenama terkenal.Barangan tiruan yang dijual diperolehi dari negara China bagi tujuan persediaan penjualan sempena Hari Raya Aidilfitri.Sepanjang tahun 2022, sebanyak 125 kes direkdokan di bawah Akta Cap Dagangan 2019, Akta Perihal Dagangan 2011 Dan Akta Hak Cipta 1987, dengan nilai rampasan RM4.5 juta melibatkan sitaan 178,918 unit barangan.


Kes kemalangan di tempat kerja, PERKESO terima 60,000 laporan setahun

PUTRAJAYA, 2 Februari - Kerajaan mensasarkan penurunan sebanyak 10 peratus kadar kemalangan industri dan kemalangan perjalanan menerusi Pelan Strategik dan Tranformasi Pertubuhan Keselamatan Sosial (PERKESO) 2021 hingga 2025.Menurut Timbalan Menteri Sumber Manusia, Mustapha Sakmud saban tahun, PERKESO menerima lebih kurang 60,000 laporan kes kemalangan yang meliputi kemalangan di tempat kerja, kemalangan dalam perjalanan pergi dan pulang dari tempat bekerja serta penyakit khidmat.

(Timbalan Menteri Sumber Manusia, Mustapha Sakmud)

Jelasnya tahun lalu menerusi data interim PERKESO sebanyak 64,168 kes kemalangan telah dilaporkan dan daripada jumlah itu sebanyak 35,015 kes adalah kemalangan industri atau kemalangan di tempat kerja.Manakala 29,153 kes adalah kemalangan perjalanan."Saya sendiri mahu NGO-NGO dan institusi ada peningkatan peruntukan yang telah dibuat geran itu daripada tahun lepas dan tahun ini dan saya mintak kepada semua PERKESO NGO dan institusi akan dapat menurunkan kadar kemalangan industri dan juga yang banyak ini perjalanan yang banyak ulang alik dari tempat kerja..kadarnya perlu di turunkan ini sekali gus akan dapat mengurangkan kemalangan maut yang semakin meningkat," katanya dalam sidang media selepas menyampaikan Geran Bantuan Kewangan PERKESO kepada Institusi dan Pertubuhan Bukan Kerajaan (NGO) Tahun 2023 di Putrajaya.Jelasnya lagi bagi tahun ini sebanyak RM3.7 juta diperuntukkan PERKESO kepada 38 Pertubuhan Bukan Kerajaan (NGO) dan Institusi berkaitan bagi perlaksanaan 600 program kesedaran keselamatan dan kesihatan pekerjaan (KKP).Tahun lalu sebanyak 536 program KKP berjaya dilaksanakan dengan jumlah peruntukan sebanyak RM2.3 juta.


Pakej perpaduan jalur lebar tetap seiring konsep Malaysia Madani

PUTRAJAYA, 2 Februari - Selaras dengan komitmen Kerajaan Perpaduan menurunkan kos sara hidup, saya ingin mengumumkan Pakej Perpaduan Jalur Lebar Tetap (Fixed Internet Broadband) disasarkan bagi membantu golongan B40, veteran, Orang Kurang Upaya (OKU) serta warga emas dengan harga lebih rendah.Menurut Menteri Komunikasi dan Digital, Fahmi Fadzil dalam kenyataannya hari ini, pakej ini menawarkan perkhidmatan dengan kelajuan sehingga 30 Mbps bersama data tanpa had (unlimited data) dengan harga hanya RM69.00 sebulan dan akan mula ditawarkan pada bulan Mac 2023 dengan kontrak langganan selama 24 bulan.

(Menteri Komunikasi dan Digital, Fahmi Fadzil)

Harga pakej yang ditawarkan 22% lebih murah berbanding harga pakej semasa dengan spesifikasi yang sama iaitu sekitar RM89.00 bermakna rakyat dapat menikmati penjimatan sebanyak RM480 sepanjang tempoh kontrak.Pakej ini adalah dengan kerjasama daripada syarikat penyedia perkhidmatan jalur lebar tetap iaitu Telekom Malaysia (TM), CelcomDigi, Maxis, U Mobile, YTL, TIMEBerhad dan Astro."Inisiatif ini bukan sahaja seiring dengan hasrat untuk meringankan beban rakyat, malahan merupakan indikator bahawa Kerajaan Perpaduan dan penyedia perkhidmatan mengambil perhatian terhadap keperluan dan kebajikan rakyat serta terus berusaha dalan memastikan kesalinghubungan digital yang lebih menyeluruh dengan harga yang lebih rendah seiring dengan konsep Malaysia MADANI," katanya


UTM bertindak radikal, lahir graduan berorientasi masa hadapan

JOHOR BAHRU, 2 Februari - Bagi mencapai pertumbuhan ekonomi negara, menerusi penyelidikan, pembangunan, komersialisasi dan inovasi, Universiti Teknologi Malaysia (UTM) bertindak radikal, untuk melahirkan graduan berorientasi masa hadapan, menerusi enVision MoonShot.  Timbalan Naib Canselor (Hal Ehwal Pelajar), Profesor Dr Shamsul Sahibuddin berkata, inisiatif selaras azam Kementerian Pengajian Tinggi (KPT), juga fokus, menggunakan penyelidikan khusus, bagi menyelesaikan masalah kompleks.

(Timbalan Naib Canselor (Hal Ehwal Pelajar), Profesor Dr Shamsul Sahibuddin)

Antara fokus lain inisiatif, mencapai keunggulan global sebagai universiti penyelidikan terkemuka, serta memanfaatkan teknologi tinggi, menerusi jaringan berimpak.  Selain itu, UTM juga menyasar penubuhan enam Makmal Satelit Institusi atau Industri, dalam dan luar negara.  "Tahun ini hendak buka enam pejabat satelit di mana kebanyakannya di Indonesia, tetapi juga timur tengah pun kita ada, jadi sekarang macam di Iraq masih ada, dia ada banyak bentuk pengantarabangsaan, macam di Taiwan, Taipei, dia memberikan dana kewangan untuk melatih seorang pegawai di bawah UTM antarabangsa, itu pun ada, dia tak buka satelit pejabat tapi dia bayar dana untuk melatih pegawai," katanyaEmpat bidang kebitaraan baharu telah dikenalpasti, bagi mempromosi UTM sebagai peneraju penyelesaian masalah kompleks sejagat.  Ia melibatkan Digitalisasi, Perumahan Mampu Milik, Sekuriti Makanan dan Teknologi Agrikultur, serta Sumber Semulajadi dan Teknologi Rohani.


Pasukan Bola Tampar Malaysia sedia tamatkan kemarau 22 tahun

KUALA LUMPUR, 2 Februari- Pasukan Bola Tampar Malaysia Lelaki dan Wanita berikrar sedia menamatkan kemarau pingat selama 22 tahun pada temasya Sukan SEA Kemboja pada Mei ini.Ketua Jurulatih Bola Tampar Lelaki Kebangsaan Shamsaimon Moh Sharit menjelaskan, pihaknya telah membuat proses pemilihan pemain yang diadakan pada 14 Januari lalu.20 pemain telah dipanggil menjalani latihan pusat bermula 1 Februari.Sebagai persediaan awal ke Sukan Sea Kemboja 2023, 14 pemain akan menghadapi cabaran di terbuka Maldives hujung bulan ini, sebelum kembali ke tanah air bagi menyertai kejohanan empat penjuru pada 17 hingga 20 Mac ini di seksyen 4 Shah Alam, Selangor.Sementara itu Ketua Jurulatih Bola Tampar Wanita Kebangsaan Franco Liu Foo Yeon berkata pihaknya akan menyertai sebanyak mungkin kejohanan di dalam dan luar negara bagi memantapkan pasukan.Tegas beliau pendedahan itu penting kerana pasukannya terdiri daripada ramai pemain muda yang dipilih sebaik tamat Sukan Malaysia (SUKMA) tahun lalu. "Macam pasukan lelaki tahun lepas ada beberapa liga perlawanan tetapi tiada untuk wanita, jadi kita akan buat satu perlawanan liga tempatan dan menjemput pemain luar untuk bermain sebelum Sukan SEA," katanya kepada RTM selepas Mesyuarat Pra Pemilihan Sukan SEA Kemboja di Wisma OCM di Ibu negara.


Zambry akan hadiri Mesyuarat Majlis Penyelarasan dan Pemukiman Menteri-Menteri Luar ASEAN

KUALA LUMPUR, 2 Februari - Permohonan Timor-Leste untuk menjadi Negara Anggota ASEAN antara perkara yang akan dibincangankan di Mesyuarat Majlis Penyelarasan ASEAN (ACC) ke-32 dan Sesi Pemukiman Menteri-Menteri Luar Negeri ASEAN (AMM).Pertemuan Menteri-menteri Luar Negeri ASEAN yang akan diadakan di Jakarta, Indonesia itu akan diadakan bermula 3 hingga 4 Februari ini.

(Datuk Seri Dr. Zambry Abd Kadir / Foto Bernama)

Menurut Wisma Putra, Malaysia yang diwakili Menteri Luar Negeri, Datuk Seri Dr. Zambry Abd Kadir akan menyertai perbincangan tindakan susulan terhadap keputusan-keputusan yang telah dicapai pada Sidang Kemuncak ASEAN ke-40 dan ke-41 November lalu.Antara perkara lain yang turut dibincangkan termasuk pelaksanaan Konsensus Lima-Perkara, permohonan Timor-Leste untuk menjadi Negara Anggota ASEAN, kapasiti dan keberkesanan institusi ASEAN, hubungan luar, serta pertukaran pandangan mengenai isu-isu serantau dan antarabangsa yang berkepentingan bersama.Selaras dengan keputusan Sidang Kemuncak ASEAN ke-40, Timor-Leste akan mengambil bahagian dalam mesyuarat ACC ke-32 dan AMM tersebut sebagai Pemerhati.